title: Christine Day

text: Rio de Janeiron olympialaisissa 2016 Day karsiutui 400 metrin välierissä. Hän juoksi 4 × 400 metrin viestin alkuerissä. Loppukilpailussa Jamaika saavutti toisella kokoonpanolla hopeaa. Hän saavutti IAAF World Relays -kilpailuissa 2017 pronssia juostuaan 4 × 400 metrin alkueräjuoksussa. Gold Coastin Kansainyhteisön kisoissa 2018 hän voitti kultaa 4 × 400 metrin viestissä.


title: Qieyang Shenjie

text: Qieyang Shenjie (, eli Choeyang Kyi , s. 11. marraskuuta 1990 Haibein tiibetiläisten autonominen prefektuuri) on kiinalainen kävelyn olympiamitalisti.


title: Qieyang Shenjie

text: Qieyang sijoittui Daegun MM-kilpailuissa 2011 neljänneksi 20 kilometrin kävelyssä ajalla 1.31.14. Vuoden 2012 kesäolympialaisissa Lontoossa hän oli alun perin kolmas Aasian ennätysajalla 1.25.16, mutta nousi Olga Kaniskinan dopingtapauksen vuoksi hopealle. Moskovan MM-kilpailuissa 2013 hän oli viidestoista. Rio de Janeiron olympialaisissa 2016 hän sijoittui viidenneksi. Jakartan Aasian kisoissa 2018 hän sai hopeaa ajalla 1.29.15.


title: Derek Drouin

text: Derek Drouin (s. 6. maaliskuuta 1990 Sarnia, Ontario) on kanadalainen korkeushyppääjä, olympiavoittaja ja maailmanmestari.


title: Derek Drouin

text: Yliopistourheilussa Drouin on voittanut NCAA:n mestaruuskilpailuissa kultaa korkeushypyssä ulkoradoilla vuosina 2010 ja 2013 sekä sisäradoilla 2010, 2011 ja 2013. Hän on myös kuusinkertainen Kanadan-mestari vuosilta 2010 ja 2012–2016.


title: Derek Drouin

text: Vuonna 2007 Drouin oli Ostravan alle 18-vuotiaiden MM-kisoissa kymmenes. Hän saavutti ensimmäisen kerran kansainvälistä menestystä voitettuaan kultaa nuorten Pan-Amerikan -kisoissa 2009 tuloksella 227 cm.


title: Derek Drouin

text: Lontoon olympialaisissa 2012 Drouin oli kolmas tuloksella 229 cm. Hän sai pronssia myös Moskovan MM-kilpailuissa 2013 tuloksella 238 cm, joka oli samalla myös Kanadan ennätys. Drouin hyppäsi Pohjois-Amerikan ennätyksen 240 cm Des Moines'ssa huhtikuussa 2014. Hän voitti kultaa Glasgow'n Kansainyhteisön kisoissa 2014 tuloksella 231 cm.


title: Derek Drouin

text: Pan-Amerikan kisoissa 2015 Drouin voitti kultaa tuloksella 237 cm. Hän voitti maailmanmestaruuden Pekingissä 2015 uusinnan jälkeen tuloksella 234 cm. Drouin, Bohdan Bondarenko ja Zhang Guowei ylittivät 233, mutta eivät selvittäneet korkeutta 236 cm. Uusinnassa Drouin ylitti 234 cm, jonka muut pudottivat. Rion olympialaisissa 2016 Drouin voitti kultaa tuloksella 238 cm. Drouin selvitti jokaisen korkeuden ensimmäisellä yrittämällään paitsi 240 cm, josta hän pudotti kerran, mutta hänen ei tarvinnut käyttää kahta viimeistä yritystään, koska Bohdan Bondarenko, joka oli jättänyt yhden yrityksen 240 cm, ei onnistunut ainoassa yrityksessään.


title: Balladi 1

text: Balladi 1 on Scandinavian Music Groupin 14. kesäkuuta 2013 julkaistu ensimmäinen single yhtyeen tammikuussa 2014 julkaistulta "Terminal 2" -nimiseltä studioalbumilta. Singlen kanssa samanaikaisesti julkaistiin kappaleen musiikkivideo, jonka ovat ohjanneet, käsikirjoittaneet, kuvanneet ja leikanneet yhtyeen jäsenet Terhi Kokkonen ja Joel Melasniemi.


title: Balladi 1

text: Kappaleen on säveltänyt Joel Melasniemi ja sanoittanut Terhi Kokkonen.


title: OGLE-2005-BLG-169Lb

text: OGLE-2005-BLG-169Lb on eksoplaneetta, joka löydettiin 10. maaliskuuta 2006. Se kiertää tähteä OGLE-2005-BLG-169L noin 8 800 valovuoden päässä Maasta, Jousimiehen tähdistön suunnalla.


title: OGLE-2005-BLG-169Lb

text: Planeetta kiertää emotähteään 2,8 AU:n etäisyydellä, ja sen kiertoaika on noin 9 vuotta. Planeetan massa vastaa noin 0,04 Jupiterin massaa (12,7 Maan massaa). Planeetta on todennäköisesti kylmä kaasujättiläinen.


title: HD 224693 b

text: HD 224693 b on eksoplaneetta, joka löydettiin 17. huhtikuuta 2006. Se kiertää keltaista alijättiläistähteä HD 224693 noin 307 valovuoden päässä Maasta, Valaskalan tähdistön suunnalla.


title: HD 224693 b

text: Planeetta kiertää emotähteään 0,233 AU:n etäisyydellä, ja sen kiertoaika on noin 27 päivää. Planeetan massa vastaa noin 0,71 Jupiterin massaa. Planeetta on todennäköisesti kaasujättiläinen.


title: HD 86081 b

text: HD 86081 b on eksoplaneetta, joka löydettiin 17. huhtikuuta 2006. Se kiertää keltavalkoista F-tyypin kääpiötähteä HD 86081 noin 297 valovuoden päässä Maasta, Sekstantin tähdistön suunnalla.


title: HD 86081 b

text: Planeetta kiertää emotähteään 0,039 AU:n etäisyydellä, ja sen kiertoaika on noin 2 päivää. Planeetan massa vastaa noin 1,5 Jupiterin massaa. Planeetta on siis niin sanottu kuuma jupiter.


title: HD 33283 b

text: HD 33283 b on eksoplaneetta, joka löydettiin 17. huhtikuuta 2006. Se kiertää keltaista pääsarjan tähteä HD 33283 noin 281 valovuoden päässä Maasta, Jäniksen tähdistön suunnalla.


title: HD 33283 b

text: Planeetta kiertää emotähteään 0,168 AU:n etäisyydellä, ja sen kiertoaika on noin 18 päivää. Kiertoradan eksentrisyys kuitenkin saa planeetan etäisyyden tähteen vaihtelemaan. Planeetan massa vastaa noin 0,33 Jupiterin massaa. Planeetta on todennäköisesti kaasujättiläinen.


title: OGLE-2003-BLG-235Lb

text: OGLE-2003-BLG-235Lb (vaihtoehtoinen nimitys MOA-2003-BLG-53Lb) on eksoplaneetta, joka löydettiin 15. huhtikuuta 2004. Se kiertää G-tyypin pääsarjan tähteä OGLE-2003-BLG-235L noin 17 000 valovuoden päässä Maasta, Jousimiehen tähdistön suunnalla.


title: OGLE-2003-BLG-235Lb

text: Planeetta kiertää emotähteään 5,1 AU:n etäisyydellä. Planeetan massa vastaa noin 2,6 Jupiterin massaa. Planeetta on todennäköisesti kylmä kaasujättiläinen.


Vaatimaton ehdotus, joka estäisi Irlannin lapsia olemasta taakaksi vanhemmilleen tai maalleen () on irlantilaisen kirjailijan Jonathan Swiftin vuonna 1729 julkaistu satiirinen pamfletti, jossa hän ehdottaa, että Irlantia vaivannut paha köyhyysongelma ratkaistaisiin siten, että yläluokka ostaisi alaluokan lapset ja söisi ne.


title: Vaatimaton ehdotus, joka estäisi Irlannin lapsia olemasta taakaksi vanhemmilleen tai maalleen

text: Swiftin mukaan hänen ehdotuksensa toteuttaminen vähentäisi katolilaisten määrää ja saisi miehet kohtelemaan vaimojaan paremmin, koska he tietäisivät kuinka paljon rahaa vauvalla voitaisiin ansaita. Lisäksi ”nuori, hyvin imetetty terve lapsi on vuoden ikäisenä mitä ravitsevinta, herkullisinta ja terveellisintä ruokaa niin muhennettuna, paahdettuna, paistettuna kuin keitettynäkin” ja vauvojen surmatkin vähenisivät.


text: Pamfletti herätti aikalaisissa pahennusta, ja siitä järkytyttiin vielä Ruotsissa, kun pamfletti julkaistiin ruotsiksi vuonna 1832. Suomeksi se julkaistiin vuonna 1998.


title: Victor Stabin

text: Victor Stabin (s. 5. maaliskuuta 1954 Brooklyn, New York) on yhdysvaltalainen taiteilija, maalari, kirjailija ja kuvittaja. Stabin on tunnettu työstään koulutuksen parissa, ja hänen teostaan "Daedal Doodle" (2011) on käytetty oppikirjana lukuisissa kouluissa.


title: Victor Stabin

text: Stabinin kuuluisiin töihin lukeutuvat myös eräät yhdysvaltalaiset postimerkit sekä Kiss-yhtyeen "Unmasked"-albumin kansikuva.


title: Wollmar Boström

text: Wollmar Filip Boström (15. kesäkuuta 1878 Strängnäs – 7. marraskuuta 1956) oli ruotsalainen tennispelaaja. Hän saavutti Lontoon kesäolympialaisissa 1908 pronssia sisänelinpelissä yhdessä Gunnar Setterwallin kanssa. Hän kilpaili myös Tukholman kesäolympialaisissa 1912 selviytyen puolivälieriin sekä kaksin- että nelinpelissä.


title: Wollmar Boström

text: Boström toimi myös diplomaattina Yhdysvalloissa vuosina 1925–1945.


title: Gerard McMahon

text: Gerard McMahon (tunnettu myös nimillä Gerard McMann ja G Tom Mac) (s. Gerard Thomas MacMahon, Birmingham, Britannia) on brittiläinen laulaja-lauluntekijä, multi-instrumentalisti ja tuottaja, joka on erikoistunut tekemään musiikkia elokuviin ja televisioon. Hän on myös G TOM MAC -nimisen yhtyeen perustajajäsen.


title: Gerard McMahon

text: McMahon tunnetaan parhaiten vuoden 1987 hitistä ”Cry Little Sister”, jonka hän levytti The Lost Boys -elokuvan soundtrackille.


title: Holly Knight

text: Holly Knight on yhdysvaltalainen Grammy-palkittu lauluntekijä ja muusikko, joka on kirjoittanut hittejä muun muassa Tina Turnerille, Pat Benatarille, Heartille ja Cheap Trickille. Hän on soittanut myös Device- ja Spider-nimisissä yhtyeissä, ja toiminut musiikkituottajana Los Angelesissa.


title: Record Plant

text: The Record Plant Studios oli yhdysvaltalainen musiikkistudio, jolla oli kaikkiaan kolme toimipaikkaa; New York, Los Angeles ja Sausalito. Studion alaisuudessa toimi myös liikkuva Record Plant Mobile Studio.


title: Record Plant

text: Los Angelesin studio tuhoutui tulipalossa vuonna 1978, mutta se rakennettiin uudelleen. Vuonna 1987 se myytiin George Martinin johtamalle Chrysalis Studio Groupille. New Yorkin ja Sausaliton studiot lopettivat molemmat toimintansa vuonna 2008. Sausaliton studio avattiin kuitenkin myöhemmin uudelleen nimellä The Plant Studios.


title: Arno Almqvist

text: Arno Axel Almqvist (23. syyskuuta 1881 Pori – 5. maaliskuuta 1940 Mikkeli) oli suomalainen eversti, vankilanjohtaja ja olympiaurheilija.


title: Arno Almqvist

text: Almqvistin vanhemmat olivat kansakoulunopettaja Aksel Almqvist ja Maria Christina Smedberg. Hänen puolisonsa oli Karin Norell, pariskunnalla oli kolme lasta.


title: Arno Almqvist

text: Almqvist aloitti sotilasuransa Haminan kadettikoulussa ja siirtyi sen vuonna 1903 tapahtuneen lakkauttamisen jälkeen opiskelemaan Mihailovin tykistöakatemiaan Pietariin. Ensimmäisen maailmansodan aikana hän palveli tykistöupseerina Kronstadtin linnakkeella. Lokakuun vallankumouksen yhteydessä hän tuli bolševikkien pidättämäksi ja vietti yhteensä viisi kuukautta Kronstadin vankilassa.


title: Arno Almqvist

text: Suomen sisällissodan aikana Almqvist toimi Valkoisten 1. raskastykistöpatteriston päällikkönä. Sodan jälkeen toukokuussa 1918 hänet nimitettiin Suomenlinnan Linnoitustykistön päälliköksi, josta tehtävästä Almqvist siirtyi Suomen rannikkotykistön komentajaksi syyskuussa 1923. Hän erosi vakinaisesta palveluksesta seuraavan vuoden marraskuussa. Almqvistin ero liittyi aitosuomalaisten aloittamaan ajojahtiin, jossa syrjäytettiin useita Venäjän keisarikunnan armeijassa palvelleita ja koulutuksensa saaneita upseereita eli ns. "venäläiskenraaleja". Venäjän armeijassa palvelleet upseerit eivät Almqvistin tavoin yleensä hyväksyneet aitosuomalaisuuteen kuulunutta venäläisvastaisuutta. Almqvistin tilalle rannikkotykistön komentajaksi nimitettiin kenraali Väinö Valve.


title: Arno Almqvist

text: Almqvist työskenteli sotilasuransa jälkeen kuolemaansa saakka vankilanjohtajana. Talvisodan aikana hän oli armeijan palveluksessa vapaaehtoisena ja toimi tykistöalan erikoistehtävissä. Almqvist sai surmansa virkamatkalla Mikkelissä kaupunkiin kohdistuneissa pommituksissa 5. maaliskuuta 1940. Almqvistin lisäksi kyseisen päivän ilmahyökkäys vaati neljä muuta uhria.


title: Arno Almqvist

text: Arno Almqvistin harrastuksiin kuului monipuolinen urheilu. Vuonna 1912 hän otti osaa Tukholman olympialaisten nykyaikaiseen viisiotteluun sijoittuen kahdenneksikymmenenneksi. Almqvist joutui muiden suomalaisten viisiottelijoiden tavoin edustamaan Venäjää. Sääntöjen mukaan osallistujien piti olla upseereita ja he joutuivat edustamaan maata, jonka armeijassa palvelivat. Muihin lajeihin osallistuneet suomalaisurheilijat edustivat Suomea. Almqvist ilmoittautui kisoihin myös 200 ja 400 metrin rintauintiin, mutta ei päässyt mukaan. Myöhemmin hän toimi muun muassa Kuopion Uimaseuran puheenjohtajana 1920-luvulla.


title: Mirror’s Edge Catalyst

text: Mirror’s Edge Catalyst on DICE:n kehittämä toimintaseikkailu- ja tasohyppelypeli, joka on reboot vuoden 2008 pelistä "Mirror’s Edge". Pelin julkaisee Electronic Arts. Peli julkistettiin vuoden 2013 E3-pelimessuilla. "Mirror’s Edge Catalyst:in" pelimoottorina toimii DICE:n kehittämä uuden sukupolven Frostbite 3. Peli julkaistiin kesäkuussa 2016.


title: Mirror’s Edge Catalyst

text: Peli on edeltäjänsä tapaan kuvattu ensimmäisen persoonan kuvakulmasta. Pelaajan tarkoituksena on ohjata ketteräliikkeistä kuriiria, Faithia, jonka liiketekniikat perustuvat parkouriin ja free runningiin.


title: Mirror’s Edge Catalyst

text: Frank Gibeau sanoi E3-messuilla, että ”Päähenkilö Faith tekee paluun avoimen maailman toimintaseikkailussa”.


title: Mirror’s Edge Catalyst

text: Helmikuussa 2011 uutisoitiin, että uuden "Mirror’s Edgen" kehitys on keskeytetty, koska Electronic Artsin mielestä peli oli liian suuri taloudellinen riski.


title: Mirror’s Edge Catalyst

text: Vuoden 2011 E3-pelimessuilla EA:n toimitusjohtaja Frank Gibeau kertoi, että jatko-osa oli kehityksessä ja se käyttäisi mahdollisesti Frostbite 2 -moottoria. Battlefieldin entinen tuottaja Ben Cousins kertoi, että uusi Mirror's Edge on kehitteillä.


title: Mirror’s Edge Catalyst

text: Peli julkistettiin virallisesti trailerin kanssa E3 2013 -lehdistötilaisuudessa.


title: Mirror’s Edge Catalyst

text: GameSpot antoi pelille arvosanaksi 7/10 arvostelussaan.


title: Choi Kang-hee

text: Choi Kang-Hee (; s. 12. huhtikuuta 1959) on eteläkorealainen entinen jalkapalloilija ja nykyinen valmentaja, joka valmentaa Jeonbuk Hyundai Motorsia.


title: Tähteä ympäröivä elämänvyöhyke

text: Tähteä ympäröivä elämänvyöhyke ("elinkelpoinen vyöhyke", "elämänvyöhyke", "elokehä", "ekosfääri") on Aurinkoa tai muuta tähteä ympäröivä vyöhyke, jolla lämpötila on sopiva nestemäisen veden esiintymiseen. Jos tällä vyöhykkeellä on planeetta, sillä voi olla elämää. Maa on ainoa varmasti tunnettu elämänvyöhykkeellä kiertävä planeetta, vaikka monien eksoplaneettojen väitteäänkin usien kiertävän elämänvyöhykkeellä. Elinkelpoisen vyöhykkeen sisä- ja ulkorajoja esimerkiksi Auringolle ei tunneta.


title: Tähteä ympäröivä elämänvyöhyke

text: Maan tyyppistä elämää ylläpitävää planeettaa kutsutaan elinkelpoiseksi planeetaksi, joskus myös "kultakutriplaneetaksi" (engl. "goldilocks planet"). Luultavasti elinkelpoisen vyöhykkeen sijainti riippuu keskustähden lisäksi myös planeetan pyörimisnopeudesta, merten ja mannerten osuudesta ja jakaumasta, sen kaasukehän arvoista jne. Yleensä kultakutriplaneetan määritelmään sisältyy myös, että sen massan on oltava melko lähellä Maan massaa. Aurinkokunnan ulkopuolelta löydetyistä eksoplaneetoista kultakutriplaneettana pidetään nykyään lähinnä planeettaa Gliese 581 g.


title: Tähteä ympäröivä elämänvyöhyke

text: Tutkijoiden mielestä yksinäiset Aurinkoa muistuttavat G-tyypin pääsarjan tähdet sopivat parhaiten elämälle. Myös kaksoistähdillä voi olla tietyin edellytyksin elämälle sopivia planeettoja.


title: Tähteä ympäröivä elämänvyöhyke

text: Elämä Maan pinnalla on mahdollista, koska se kiertää lämmittävää Aurinkoa, joka lämmittää maata teholla 1 370 W/m. Maan keskimääräinen lämpötila laskettuna eri paikkojen ja päivien vuosikeskiarvoksi on noin 14,4 °C.


title: Tähteä ympäröivä elämänvyöhyke

text: Meidän tuntemamme mutkikkaisiin hiiliyhdisteisiin perustuva elämä vaatii nestemäistä vettä. Niinpä elinkelpoisen vyöhykkeen laaja määritelmä on se, että planeetalla esiintyy nestemäistä vettä. Mutta lämpötila ei saa myöskään olla liian lähellä kiehumispistettä, koska silloin useimmat eliöt hajoavat. Jotkut mikroskooppisen pienet alkeistumalliset ekstremofiilit kestävät silti yli 100 °C:n lämpötiloja, ja jotkut jäkälät jonkin verran pakkasta.


title: Tähteä ympäröivä elämänvyöhyke

text: Melkoisen optimistisesti on ajateltu elinkelpoisen vyöhykkeen olevan Auringolle noin 0,7–1,6/1,75 AU eli kattavan Venuksen ja Marsin.. Äärirajat vyöhykkeelle ovat eri tutkijoiden mukaan 0,5 – 3 AU. Eräs arvio sijoittaa elinkelpoisen vyöhykkeen etäisyydelle 0,8–1,6 AU. Kolmannen optimistisen arvion mukaan elinkelpoinen vyöhyke HZ olisi Auringolle 0,9–1,4 AU. Pessimististen arvioiden mukaan sen sisäraja olisi karkaavan kasvihuone-ilmiön takia vain 0,93–0,96 ja ulkoraja jäätymisen takia 1,1–1,02 AU.


title: Tähteä ympäröivä elämänvyöhyke

text: Planeetan lämpötila riippuu monesta tekijästä: Keskustähden säteilyntuotosta ja etäisyydestä keskustähdestä, josta käsin yleensä elinkelpoista vyöhykettä tarkastellaan. Mutta planeetan lämpötilaan vaikuttavat yleensä myös valonheijastuskyky ja kasvihuone-ilmiö.


title: Tähteä ympäröivä elämänvyöhyke

text:
Myös planeetan radan soikeus, pyöriminen ja akselin kallistuma luovat vuoden- ja vuorokaudenaikoja. Planeetalla olevan veden määrä vaikuttaa mannerten ja merien määrään ja jakaumaan, kaasukehän kosteuteen ja pilvisyyteenkin. Pilvisyys vaikuttaa planeetan valonheijastuskykyyn ja lämpötilaan. Kaasukehän kosteus lisää kasvihuone-ilmiötä.
Kaasukehän tiheys ja koostumus vaikuttavat muun muassa kasvihuone-ilmiöön ja veden olomuotoon ja näin lämpötilaan.


title: Tähteä ympäröivä elämänvyöhyke

text: Vuonna 1953 Hubertus Strughold määritteli elinkelpoisen vyöhykkeen "ekosfäärin". Samana vuonna Harlow Shapley kirjoitti nestemäisen veden vyöhykkeestä. Tämän vyöhykkeen esittelivät myös Philip Morrison ja Giuseppe Cocconi SETI-aiheisessa tutkimusartikkelissaan vuonna 1959. Samoihin aikoihin sitä tutki myös Su-Shu Huang, joka väitti asuttavien planeettojen olevan harvinaisia moninkertaisilla tähdillä painovoimahäiriöiden vuoksi. Vuonna 1961 Frank Drake teki käsitteestä tunnetun Draken yhtälön yhteydessä. Vuonna 1964 planeettojen elinkelpoisuutta käsittelevän tutkimuksen julkaisi Stephen H. Dole, ja Isaac Asimov kiinnostui planeettojen elinkelpoisuudesta. 2000-luvulla Peter Ward, Donald Brownlee ja Guillermo Gonzalez toivat esille ja syvensivät galaktisen elinkelpoisen vyöhykkeen ajatusta.


title: Tähteä ympäröivä elämänvyöhyke

text: Michael H. Hart julkaisi vuonna 1979 tutkimuksen "Habitable Zones About Main-Sequence Stars", jossa hän määritteli pitkään elinkelpoiselle vyöhykkeelle hyvin kapeat rajat, korkeintaan 0,95–1,01 AU. Hartin mielestä olennainen elinkelpoista vyöhykettä määrittävä tekijä tähden säteilyn lisäksi oli sen pysyvyys suunnilleen samana sen ajan, minkä tutkijat arvioivat elämän kehityksen vaativan. Hart ei ottanut huomioon karbonaatti-silikaatti-sykliä, joka kierrättää kasvihuonekaasu hiilidioksidin hiiltä.


title: Tähteä ympäröivä elämänvyöhyke

text: Nykyään tutkijat ovat taipuvaisa ajattelemaan, että Hartin esittämä sisäraja osuu lähelle oikeaa, mutta ulkorajan arviointi saattaa olla liian pessimistinen.


title: Tähteä ympäröivä elämänvyöhyke

text: Karbonaatti-silikaatti-syklin toi esille ensi kertaa Walker ja sen pohjalta on ekokehiä laskeskellut Kasting, joka esittää minimiarvioksi elinkelpoiselle vyöhykkeelle 0,95–1,15 AU ja hieman optimistisemmaksi arvioksi 0,95–1,37 AU.


title: Tähteä ympäröivä elämänvyöhyke

text: Erään lähteen mukaan ihmiselle sopivalla elinkelpoisella vyöhykkeellä olevan planeetan keskilämpötila on 0–30 °C. Jotkut bakteerit selviävät 120 °C:n lämpötilassa (ks. Ekstremofiilit) kun taas monisoluinen elämä vaatii normaalipaineessa alle 52 °C:n lämpötilan. Näistä voidaan johtaa eläinten asuttava ekokehä AHZ, jolla lämpötila on 0–52 °C, ja mikrobien asuttava ekokehä MHZ. Maan organismit eivät kuitenkaan kestä pitkiä aikoja yli 45 °C:n lämpötiloja, joten ekosfäärin lämpötilarajan olisi oltava alle 40 °C.


title: Tähteä ympäröivä elämänvyöhyke

text: Tärkein elinkelpoisen vyöhykkeen rajoja määräävä tekijä on tähden säteilyntuotto eli luminositeetti. Tämä johtuu siitä, että esimerkiksi Maan lämpö on pääosin peräisin kekustähtemme Auringon säteilystä. Näin ollen Aurinkoa kirkkaampi tähti nostaisi Maan keskilämpötilaa. Myös jos Maa kiertäisi lähempänä aurinkoa, täällä olisi kuumempaa.


title: Tähteä ympäröivä elämänvyöhyke

text: Auringon tai muun tähden säteilyn voimakkuus pinta-alaa kohti eli intensiteetti on kääntäen verrannollinen etäisyyden neliöön. Esimerkiksi puolen Auringon tehoisen tähden säteilyn voimakkuus on Maata vastaavalla tasolla formula_1 AU:n etäisyydellä.


title: Tähteä ympäröivä elämänvyöhyke

text: Niinpä Maata vastaava etäisyys tähdelle, jonka kokonaissäteilyntuotto eli bolometrinen luminositeetti tunnetaan, voidaan laskea kaavasta.


title: Tähteä ympäröivä elämänvyöhyke

text: Maan lämpötilan on pysyttävä tietyissä rajoissa. Muuten siitä kiehuu vesi pois, alkaa planeetan korventava kasvihuone-ilmiö tai kylmemmässä tapauksessa maa jäätyy lumipalloksi.


title: Tähteä ympäröivä elämänvyöhyke

text: Maan keskilämpötila on saattanut olla liitukaudella 6–15 °C nykyistä korkeampi eli 21–30 °C. Maapallolla esiintyy aavikoilla yli 45 °C helteitä. Maapallo jäätyy viimeistään 40–60 °C pakkasessa pinnaltaan kokonaan, mahdollisesti jo −15 °C:ssä. (40–60?)


title: Tähteä ympäröivä elämänvyöhyke

text: Mikhail Budykon vuonna 1969 tekemien tutkimusten mukaan Maa jäätyy kokonaan, jos jäätiköt etenevät jääkaudella keskimäärin 50. leveysasteelle. tai 25.–30. leveysasteelle. Nyt ne ovat noin 72. leveysasteella, ja jääkaudella olivat 62.–54. leveysasteella. Kun jäätiköt kasvavat yli kriittisen rajan, niiden Auringon säteilyä heijastava vaikutus jäähdyttää Maata, mikä se lisää jäätiköiden kasvua, ja lopulta koko Maa on jäässä. Tämä voisi tapahtua, kun Maa on 1,01–1,02 AU:n päässä Auringosta.


title: Tähteä ympäröivä elämänvyöhyke

text: Tästä riippumatta S. Franck, A. Block, W. von Bloh, C. Bounama, H. -J. Schellnhuber ja Y. Svirezhev ovat julkaisseet tutkimuksen, jonka mukaan optimaalinen etäisyys Maan tyyppiselle planeetalle olisi 1,08 AU.


title: Tähteä ympäröivä elämänvyöhyke

text: Jos planeetan lämpötila laskee liikaa, planeetta jäätyy. Tämän rajan takana vain tulivuoritoiminnasta johtuva ilmakehän kasvava hiilidioksidipitoisuus voi kasvihuoneilmiöllään nostaa planeetan pintalämpötilan ennalleen. Hiilidioksidikin jäätyy, jos Auringon säteily laskee 0,53:een nykyisestä. Tämä aiheuttaa palautumattoman jäätymisen, koska kiinteä hiilidioksidi ei kykene ylläpitämään kasvihuoneilmiötä. Jos planeetalla kuitenkin on 8 barin hiilidioksidikaasukehä, Auringon säteily voisi laskea 0,36:een Maan säteilymäärästä, ja elämää voisi silti olla. Marsilla, joka saa Auringon säteilystä 0,32 Maan säteilymäärästä, tiedetään joskus olleen nestemäistä vettä. Tosin Marsilla ei voi olla pitkään paksua kaasukehää, johtuen sen pienestä painovoimasta.


title: Tähteä ympäröivä elämänvyöhyke

text: Keskilämpötilan noustessa yli noin 33 °C, se alkaa nousta vesistöistä haihtuvan vesihöyryn takia merkittävästi.


title: Tähteä ympäröivä elämänvyöhyke

text: Jos planeetta kuumenee jostain syystä tarpeeksi, meristä alkaa haihtua huomattavia määriä vettä. Vesihöyry on merkittävä kasvihuonekaasu, joka taas nostaa planeetan lämpötilaa, joka taas haihduttaa lisää vettä. Näin tapahtuu karkaava kasvihuone-ilmiö. Toisaalta ainakin tiettyyn rajaan asti tämä lisää pilvisyyttä, joka laskee Maan pintalämpötilaa.


title: Tähteä ympäröivä elämänvyöhyke

text: Jos on riittävän kuumaa, valtamerien kiehuminen luo niin suuren määrän vesihöyryä, että sen aiheuttama kasvihuone-ilmiö kuumentaa Maan pätsiksi jossa on jopa 1 500 °C. Tällöin karbonaattikiviin sitoutunut hiilidioksidi vapautuu. Samalla vesihöyry karkaa avaruuteen hajottuaan hapeksi ja vedyksi. Toinen vapautuva kasvihuonekaasu on syvämeren klatraattikivien metaani. Kasvihuoneilmiö on karannut Venuksessa, jonka keskilämpötila on 460 °C.


title: Tähteä ympäröivä elämänvyöhyke

text: Karkaava kasvihuoneilmiö voisi käynnistyä Maassa jos auringon säteilyteho kasvaisi 1,1-kertaiseksi nykyisestä. Tämä vastaa Maan siirtämistä 0,95 AU:n päähän Auringosta.


title: Tähteä ympäröivä elämänvyöhyke

text: Jos planeetan kaasunpaine pinnalla on suurempi kuin Maassa, tähden elinkelpoinen vyöhyke on leveämpi.


title: Tähteä ympäröivä elämänvyöhyke

text: Vuorovesi-ilmiö tuottaa voimakkaana jatkuvaa tulivuoritoimintaa, joka purkaa kuumentavia kasvihuonekaasuja. Punaiset kääpiöt tuottavat elinkelposile vyöhykkeelle suuren vuorovesivoiman. Niinpä ainakaan keveimmillä punaisilla kääpiöillä ei tämän mukaan olisi elinkelpoista vyöhykettä lainkaan.


title: Tähteä ympäröivä elämänvyöhyke

text: Elämän kehitys on evoluutioajatusten mukaan hyvin hidasta ja vie laskutavasta riippuen 500 – 4 500 miljoonaa vuotta. Maassa monisoluisten eliöiden pohjat aitotumaiset ilmestyivät melko kauan aikaa sen jälkeen, kun alkeistumaiset bakteerit ilmestyivät. Aitotumaisten kehitys suuriksi monisoluisiksi vei pitkän ajan, ja älyelämän kehitys vei vielä tästä eteenpäin vaihtelevien arvioiden mukaan ainakin noin 600–700 miljoonaa vuotta.


title: Tähteä ympäröivä elämänvyöhyke

text: Aurinko on tyypin G2V tähti, eli spektriluokan G2 pääsarjan tähti, jonka absoluuttinen kirkkaus on 4,8 ja ikä noin 4 500 miljoonaa vuotta. Alussa auringon kirkkaus oli noin 70 % nykyisestä, ja Maa pysyi lämpimänä luultavasti nykyistä suuremman ilmakehän hiilidioksidi- ja metaanipitoisuuden kasvihuonevaikutuksen takia. Auringon kirkastuminen on vuosimiljardien aikana lähentänyt Maata kohti asuinkelpoisen vyöhykkeen sisäreunaa.


title: Tähteä ympäröivä elämänvyöhyke

text: Maasta arvellaan tulevan elämälle liian kuuma paikka joskus 1 500 miljoonan vuoden kuluessa, kun Aurinko kirkastuu. Aurinkoa jonkin verran kirkkaammat keltaiset alijättiläiset ovat kehittyneet pois pääsarjasta. Esimerkiksi Beta Hydri on liian vanha elämälle.


title: Tähteä ympäröivä elämänvyöhyke

text: Aurinkoa huomattavasti kuumemmat, raskaammat tähdet kehittyvät nopeasti pois pääsarjasta ja säteilevät elämälle ja ehkä planeetan kaasukehällekin vaarallista ultraviolettisäteilyä sitä enemmän, mitä kuumempi tähti on. Näin ollen siniset spektriluokkien O ja B pääsarjan tähdet eivät omista elinkelpoista vyöhykettä, niin kuin ei melko varmasti myöskään tyypin A pääsarjan tähdet.


title: Tähteä ympäröivä elämänvyöhyke

text: Aurinkoa huomattavasti kylmemmillä tähdillä, varsinkin punaisilla kääpiöillä oletetaan vuorovesilukkiutumisen mahdollisesti estävän tai ainakin rajoittavan planeettojen elinkelpoisuutta. Lisäksi oletetaan planeettojen massan olevan verrannollisia keskustähden massaan. Näin alle 0,4 Auringon massaiselta tähdeltä ei ehkä useinkaan löytyisi elinkelpoisia planeettoja. On myös väitetty pienimassaisten tähtien planeettojen jäätyvän helposti yhteyttämisen alkaessa. Kiistely avaruudessa hyvin yleisten punaisten kääpiöiden soveltuvuudesta elinkelpoisille planeetoille jatkuu yhä tutkijoiden parissa.


title: Tähteä ympäröivä elämänvyöhyke

text:
Jatkuvasti elinkelpoinen vyöhyke lienee varmasti suunnilleen pääsarjan tähdillä, joiden spektriluokka on F8V–K2V. Näitä on 49 lähimmästä tähdestä vain neljä eli noin 8 % ja sadasta noin 10 eli 10 %.
Jos halutaan pelata varman päälle, Auringon kaltaiseksi tähdeksi voidaan sanoa pääsarjan tähteä, jonka spektriluokka on G. kaikein varmimpia ehdokkaita elämälle ovat Auringon kaksoset, yksinäiset luokan G2 spektrityypin pääsarjan tähdet, joiden hyvin monet eri ominaisuudet ovat lähellä Auringon vastaavia ominaisuuksia. Tunnetuin Auringon kaksonen on 18 Scorpii. Gliesen 4388 lähitähden joukossa on vain 49 G2V-tyypin tähteä, joista kaikki eivät liene tarkkaan ottaen Auringon kaksosia.


title: Tähteä ympäröivä elämänvyöhyke

text: Kaksoistähdissä kaksi tähteä kiertää toisiaan. Suurin osa kaikista auringon tyyppisistä tähdistä on kaksoistähtien komponentteja: kaksoistähtiä kaikista 0,5–1,5 auringon massaisista tähdistä on noin 65 %. Aikaisemmin väitettiin, ettei kaksoistähdille voi syntyä planeettoja. Nykyisten tutkimusten mukaan voi, ja planeettojen radat pysyvät kohtalaisen vakaina, jos tähdet ovat joko aivan lähekkäin tai kohtuullisen kaukana toisistaan. Vakaa vyöhyke tähden ympärillä ulottuu siinä 1/5–1/7 päähän tähtien välimatkoista, tai ulkopuolelle 5x–7x päähän. Varmasti epävakaita ovat radat, jotka ovat 1/3–3,5 tähden välimatkan päässä. Lisäksi on otettava huomioon, että jotkut teoriat vaativat Maata komeetoilta suojelevan Jupiterin Maata huomattavasti ulommas.


title: Tähteä ympäröivä elämänvyöhyke

text: Nämä kriteerit täyttäviä tähtiä on noin 2/3 kaksoistähdistä. Erään toisen arvion mukaan viidellä prosentilla kaksoistähdistä voisi molempia tähtiä kiertää yhtä aikaa elinkelpoisessa vyöhykkeessä planeetta. Yksittäisiä tähtiä voisi kiertää planeetta 50 prosentissa tapauksista. Jos on kaksi tähteä, jotka kiertävät toisiaan 1 AU:n päässä, jonkinlaisia ratoja voi olla jo 2,5 AU:n päässä tähtien yhteisestä massakeskipisteestä. Esiplanetaariset kiekot näyttävät kaksoistähdillä olevan yhtä yleisiä kuin yksinäisillä tähdillä. Havaintojen mukaan esiplanetaarisia kiekkoja on eniten hyvin lähekkäisillä ja erillisillä kaksoistähdillä. Niillä nuorilla tähdillä joiden väli on 0–3 AU, ja myös niillä joiden väli on 50–500 AU on kiekkoja. Kaksoistähdillä, joiden väli on 3–50 AU, ei ole esiplanetaarisia kiekkoja.


title: Tähteä ympäröivä elämänvyöhyke

text:
Tähteä elämänvyöhykkeellä kiertävä planeetta ei ole välttämättä elin- tai asuinkelpoinen. Elinkelpoisia voivat olla mm. jotkut elämänvyöhykkeen ulkopuolella
olevat kuut. Myöskään ei osata varmasti sanoa, että maan elämä olis syntynyt juuri Maassa. Näin ollen Maan eliöihin pohjautuvat elinkelpoisten vyöhykkeiden laskekskelut ovat korkaintaan suuntaa antavia.


title: Galaktinen elämän vyöhyke

text: Galaktinen elämän vyöhyke ("galaktinen elinkelpoinen vyöhyke" , GHZ) galaksissa sijaitseva alue, joka on suotuisa elämän esiintymiselle. Vyöhykkeen sisäpuolella tähdet ovat liian tiheässä, ja räjähtävät tähdet sekä mustat aukot säteilevät liikaa. Vyöhykkeen ulkopuolella aineen pieni tiheys aiheuttaa hitaan tähtien kehityksen ja sitä kautta siellä on vain vähän raskaita alkuaineita elämälle sopivien planeettojen muodostamiseen.


title: Galaktinen elämän vyöhyke

text: Määritelmien mukaan galaktinen elämänvyöhyke se alue galaksissa, joka on tarpeeksi kaukana galaksin ytimestä, jotta korkean tähtitiheyden aiheuttamat tähtien keskinäiset ohitukset, galaksiytimen mustan aukon ympäristöstä tuleva säteily tai supernovien purkaukset eivät aiheuta vaaraa elämälle. Galaktisen elokehän ulkorajan määrittelee vastaavasti vaatimus, että alueella pitää olla saatavilla riittävästi raskaita alkuaineita (terrestriaalisten) planeettojen muodostumiseen tähtien ympärille.


title: Galaktinen elämän vyöhyke

text: Paras ympäristö planeettojen syntymiseen saattaa olla kierteisgalaksi. Pallomaiset tähtijoukot ovat metalliköyhiä ja tähtitiheitä. Tämän takia niissä ei ehkä ole planeettoja, ja jos on, tähtien väliset törmäykset häiritsevät planeettakuntien kehitystä ja vakautta ainakin ulkoplaneettojen osalta. Elliptiset galaksit ja pienet galaksit ovat metalliköyhiä. Magellanin pilvissä metallipitoisuus on 10–40 %.


title: Galaktinen elämän vyöhyke

text: Galaktisen elokehän määrittelyn tarkat reunaehdot kuten gammapurkausten vaikutukset ekosysteemeihin tunnetaan vielä huonosti, ja vyöhykkeen arvioiminen onkin erittäin vaikeaa. Omassa galaksissamme, Linnunradassa, elokehän on arvioitu olevan keskimäärin noin 25 000 valovuoden eli kahdeksan kiloparsekin etäisyydellä galaksin keskustasta. Galaktisen elokehän sijaintiin vaikuttaa suuresti galaksin koko, tyyppi ja keskimääräinen kemiallinen koostumus, joten muissa galakseissa elokehän sijainti voi poiketa paljonkin Linnunradan vastaavasta tai se voi jopa puuttua kokonaan.


title: Kongressikeskus

text: Kongressikeskus tai konferenssikeskus on suuri, konferensseja varten suunniteltu rakennus. Kongressikeskukset tarjoavat yleensä lattiapinta-alan, johon mahtuu useita tuhansia osallistujia. Kongressikeskuksilla on tavallisesti vähintään yksi auditorio ja se voi sisältää myös konserttisalin, luentosalin, ja sekä kokous- että konferenssitilat. Joidenkin suurien lomakeskuksien hotellit sisältävät myös konferenssikeskuksen. Suomen kongressikeskuksista suurin on vuonna 1990 valmistunut Tampere-talo.


title: Casemiro

text: Carlos Henrique Casimiro eli Casemiro (s. 23. helmikuuta 1992 São José dos Campos, São Paulo) on brasilialainen jalkapalloilija, pelipaikaltaan keskikenttäpelaaja. Hän edustaa Espanjan korkeimmalla sarjatasolla Primera Divisiónissa pelaavaa Real Madridia.


title: Casemiro

text: Casemiron kasvattajaseura on São Paulo, jonka edustusjoukkueessa hän pelasi Brasilian pääsarjaa Série A:ta kaudesta 2010 alkaen. Hän voitti São Paulon kanssa Copa Sudamericanan vuonna 2012.


title: Casemiro

text: Tammikuussa 2013 Casemiro siirtyi lainasopimuksella espanjalaiseen Real Madridiin. Hän kuului varsinaisesti seuran reservijoukkueen Castillan kokoonpanoon, mutta pääsi debytoimaan myös edustusjoukkueessa 20. huhtikuuta 2013 Primera Divisiónin ottelussa Betisiä vastaan. Kesäkuussa 2013 Real Madrid käytti Casemiron lainasopimuksessa olleen osto-oikeuden, minkä myötä hänet nostettiin vakituisesti edustusjoukkueeseen. Sopimus on neljävuotinen, ja madridilaislehtien mukaan Real Madrid maksoi São Paulolle 5–6 miljoonan euron siirtokorvauksen.


title: Casemiro

text: Casemiro oli voittamassa alle 20-vuotiaiden Etelä-Amerikan- ja maailmanmestaruutta vuonna 2011. Samana vuonna hän debytoi myös miesten maajoukkueessa.


title: Gunnar Setterwall

text: Carl Gunnar Emanuel Setterwall (18. elokuuta 1881 Tukholma – 26. helmikuuta 1928 Tukholma) oli ruotsalainen tennispelaaja. Hän voitti urallaan neljä olympiamitalia.


title: Gunnar Setterwall

text: Setterwall saavutti Lontoon kesäolympialaisissa 1908 pronssia sisänelinpelissä yhdessä Wollmar Boströmin kanssa. Tukholman kesäolympialaisissa 1912 hän saavutti hopeaa sisänelinpelissä Carl Kempen kanssa sekä hopeaa sekanelinpelissä ja pronssia sekasisänelinpelissä Sigrid Fickin kanssa. Tukholman sekanelinpelin loppuottelussa Setterwall ja Fick hävisivät Heinrich Schomburgkille ja Dora Köringille erin 4–6, 0–6. Sisänelinpelin loppuottelussa Setterwall ja Kempe taipuivat André Gobertille ja Maurice Germotille erälukemin 4–6, 14–12, 2–6, 4–6.


title: Kirjallisuuden laji

text: Kirjallisuuden laji on ryhmä kirjallisia teoksia, joita yhdistävät kirjallisuushistorialliset, tyylilliset tai rakenteelliset piirteet. Kirjallisuus jaetaan pohjimmiltaan kaunokirjallisuuteen ja tietokirjallisuuteen. Kaunokirjallisuus jaetaan edelleen proosaan, runouteen ja draamaan. Jaottelu periytyy Aristoteleen "Runousoppi"-teoksesta, jossa hän tosin jakaa kirjallisuuden lyriikkaan, epiikkaan ja draamaan, sillä proosan lajityyppi ei ollut vielä kehittynyt.


title: Kirjallisuuden laji

text: Yksinkertaisimillaan kirjallisuuden laji voidaan määritellä ryhmäksi, johon kuuluvia teoksia yhdistää jokin yhteinen piirre. Useimmiten lajia ei kuitenkaan voi määritellä vain yhden piirteen perusteella, vaan lajeilla on yleensä useita välttämättömiä ja toissijaisia piirteitä. Tätäkään määritelmää ei kuitenkaan pidetä aina tarpeeksi selkeänä, sillä esimerkiksi skotlantilainen kirjallisuudentutkija Alastair Fowler on todennut lajin olevan kiinteän luokan sijaan eräänlaisena tyyppinä, toisiaan muistuttavian teosten perheenä.


title: Kirjallisuuden laji

text: Alastair Fowler esittelee teoksessaan "Kinds of Literature" (1982) lajirepertoaarin käsitteen. Sillä hän tarkoittaa sellaisia joukkoja, joiden perusteella teokset voidaan liittää kuuluvaksi tiettyyn lajiin. Fowlerin erottelee lajin lisäksi historiallisen lajin, alalajin, tyylilajin eli moodin sekä rakennetyypin toisistaan. Tässä teoriassa historiallisia lajeja ovat esimerkiksi salapoliisikertomus, tieteiskertomus, romanssi ynnä muut. Alalaji puolestaan on tietyn lajin piiriin kuuluva laji, joka lisää vähintään yhden sisällöllisen piirteen lajin valikoimaan: esimerkiksi kovaksikeitetty dekkari on salapoliisikertomuksen alalaji. Tyylilaji eli moodi taas voi vaihdella teoksen sisällä, niin että teos voi olla lajiltaan vaikkapa tragikomedia, mutta sen tiettyjen jakson moodina voi olla pastoraali.


title: Kirjallisuuden laji

text: Länsimäisen lajiteorian alkuvaiheessa keskityttiin pohtimaan yleisesti lajien rakenteeseen ja vaikutukseen liittyviä kysymyksiä. Antiikin runousopit antoivat ideaalisia malleja yksittäisille taideteoksille. Platon ja Aristoteles jakoivat teokset luokkiin niiden jäljittelyn tavan perusteella, minkä takia sitä kutsutaan imitaatioteoriaksi.


title: Kirjallisuuden laji

text: Imitaatioteoria vaikutti noin kaksituhatta vuotta, ja vasta 1700-luvun lopulla lajiteoria sai uusia aatteita. Romantiikan kaudella siirryttiin essentialismiin, ja lajityyppejä pyrittiin kuvaamaan niiden olennaisempien luonteenpiirteiden kautta.


title: Kirjallisuuden laji

text: Vaikka lajit nähtiinkin vielä pääsääntöisesti muuttumattomina, niin 1700- ja 1800-lukujen vaihteessa lajiteoriaan alkoi syntyä myös historiallista tietoisuutta. Saksalainen kirjallisuudentutkija ja filologi Friedrich Schlegel käytti biologisia syntymän, kasvun ja kuoleman termejä kreikkalaisen taiteen kehityskaaren kuvaamisessa. Orgaanisuuden idea sai jatkoa 1800-luvulla positivistisissä lajiteoriaissa. Erityisesti ranskalaisen Ferdinand Brunetièren mielestä kirjallisuushistorian kirjoittamisessa pitäisi ottaa lähtökohdaksi lajien kehityksen ja biologisen evoluution välinen analogia.


title: Kirjallisuuden laji

text: Vaikka Brunetièren käsitykset on pääosin hylätty, hänen käsityksensä siitä, että kirjallisuuden muutoksia tulisi selittää sen omista ehdoistsa käsin ja jättää pois sosiologiset, aatehistorialliset, elämäkerralliset ja taloudelliset lähtökohdat. Tämä painottui erityisesti venäläisillä formalisteilla, kuten Viktor Šklovskilla ja Juri Tynjanovilla. Formalistien mukaan kirjalliset muodot kehittyivät pääosin sisäisen dynamiikkansa avulla.


title: Kirjallisuuden laji

text: Formalisteja kritisoivat jo Mihail Bahtinin piirin jäsenet. He pitivät kieltä ja kirjallisuutta osiana sosiaalisia käytäntöjä, ja heidän mukaansa lajien kehityksen tutkimisessa pitäisi ottaa huomioon sekä ulkoiset että sisäiset tekijät. Bahtinin lisäksi Michael Foucalt’n diskurssianalyysi on antanut kulttuurihistoriallista näkökulmaa laji ja niiden historioiden tutkimiseen.


title: Kepa Lehtinen

text: Kimmo ”Kepa” Lehtinen (s. 25. maaliskuuta 1971) on suomalainen elokuvasäveltäjä. Hän on opiskellut Taideteollisen korkeakoulun elokuvataiteen osastolla.


title: Kepa Lehtinen

text: Lisäksi Lehtinen on säveltänyt televisio- ja radiomainoksia muun muassa Valiolle, Soneralle, Hartwallille, Pauligille ja Tjäreborgille.


Euroopan alueellisten tai vähemmistökielten peruskirja on hyväksytty Strasbourgissa 5 marraskuuta 1992. Sopimus on laadittu englannin ja ranskan kielellä, molempien tekstien ollessa yhtä todistusvoimaisia, yhtenä kappaleena joka on tallennettu Euroopan neuvoston arkistoon. Euroopan neuvoston pääsihteeri lähettää peruskirjan jäljennökset jäsenvaltioille - Euroopan neuvoston jokainen jäsenvaltio on kutsuttu liittymään tähän peruskirjaan. Suomi ratifioi sopimuksen 9 marraskuuta 1994 ja sitoutui suojelemaan alueellaan puhuttuja saamelaiskieliä ja ruotsin kieltä. Joulukuussa 2009 tehdyssä asetusmuutoksessa Suomi lisäsi maassa kotoperäisenä puhutun karjalan kielen peruskirjan suojelemien kielten joukkoon.


title: Euroopan alueellisten tai vähemmistökielten peruskirja

text: Peruskirja koskee vain kieliä, joita perinteisesti valtion kansalaiset käyttävät (eli maahanmuuttajien kielet eivät kuulu sopimuksen piiriin), jotka eroavat merkittävästi enemmistön puhumasta kielestä (tämä sulkee pois sen, jos valtio haluaisi pitää vähemmistökieliä pelkkinä valtakielen paikallisina murteina) tai vähemmistökieliä joita puhutaan jollain tietyllä alueella tai vähemmistökieltä käyttävät joita kielivähemmistöt käyttävät tasaisesti koko valtion alueella (kuten jiddišiä tai romanikieltä, joita käytetään koko valtion alueella).


text: Peruskirjan allekirjoittaminen ja ratifiointi ovat johtaneet poliittiseen konflikttiin Ranskassa, jossa perinteisesti yhtä virallista valtion kieltä on pidetty yhdistävä tekijänä (katso Ranskan kielipolitiikka). Pääministeri L. Jospin hallitus allekirjoitti peruskirjan, mutta perustuslakituomioistuin katsoi, että se sisältää perustuslakia vastaan olevia kohtia, joten peruskirjaa ei ratifioitu. Vuonna 2011, kun Ranskan perustuslakiin tehtiin useita muutoksia, kuten lisättiin kohta alueellisista kielistä, Ranskan presidentti F. Hollande lupasi keskustella peruskirjasta Ranskan parlamentin kanssa. Slovakiassa ei päästy aluksi sopimukseen alueista joilla unkarilainen vähemmistö asui.


text: Euroopan Neuvosto vaati vuonna 2007 Kreikkaa, Irlantia ja Latviaa allekirjoittamaan sopimuksen ja ratifioimaan sekä Islantia, Maltaa ja Italiaa ratifioimaan peruskirjan.


title: Pesäpallon suomensarja 1960

text: Pesäpallon suomensarja pelattiin kuudennentoista kerran kaudella 1960. Sarja pelattiin neljässä lohkossa ja lohkovoittajat Puurtilan Kisa-Pojat, Loimaan Palloilijat, Puna-Mustat ja Halsuan Toivo nousivat suoraan mestaruussarjaan kaudeksi 1961.


title: Pesäpallon suomensarja 1960

text: Putoajien ja maakuntasarjasta tilalle nousevien määrä riippui siitä, minkä lohkojen alueelta SM-sarjasta putoavat joukkueet tulevat. Koska tällä kertaa putoajia tuli yksi kuhunkin lohkoon, putosi maakuntasarjaan lohkojen kolme viimeistä ja tilalle nousi niin ikään kolme joukkuetta.


title: Pesäpallon suomensarja 1960

text:
Itälohkossa pelasivat uusina joukkueina mestaruussarjasta pudonnut Jyväskylän Pesä-Veikot sekä maakuntasarjasta nousseet Lohen Maila-Pojat, Pielaveden Palloseura ja Pieksämäen Palloilijat. Keuruun Kisailijat ei sarjassa pelannut, vaikka se siinä edelliskaudella säilyi.
Koska Lohen Maila-Pojat vetäytyi kauden 1961 sarjasta, sai Juankosken Kuohu jälleen mahdollisuuden karsia keväällä sarjapaikastaan. Vastaansa se sai tuolloin Siilinjärven Ponnistuksen, joka syksyn karsinnoissa jäi neljänneksi. Kuohu voitti kotonaan 11–1 ja vielä vieraissa 0–2, joten se sai edelleen jatkaa Suomensarjassa.


title: Pesäpallon suomensarja 1960

text:
Etelälohkossa pelasi uusina joukkueina mestaruussarjasta pudonnut Puna-Mustat sekä maakuntasarjasta nousseet Heinolan Maila-Pojat, Helsingin Pesä-Pojat ja Tervakosken Pato. Keravan KooPee ja Keravan Pallo-Toverit yhdistivät voimansa ja esiintyivät sarjassa nimellä Keravan Pallokerho.
Lauritsalan Kisan ottelut Renkomäen Maila-Poikia (16–4) ja Katajanokan Haukkoja (8–2) vastaan tuomittiin jälkikäteen LaKin 0–1 -tappioiksi, koska otteluissa pelanneella Elmer Meilahdella ei ollut edustusoikeitta. Meilahti oli aiemmin kaudella edustanut Kauhavan Visaa.


title: Pesäpallon suomensarja 1960

text: Uusinta sarjassa säilymisestä: Helsingin Pesä-Pojat – Tervakosken Pato 11–3.


title: Pesäpallon suomensarja 1960

text: Länsilohkossa pelasivat uusina mestaruussajasta pudonnut Rauman Fera sekä maakuntasarjasta nousseet Harjavallan Jymy, Kuortaneen Kunto ja Tampereen Pyrintö.


title: Pesäpallon suomensarja 1960

text:
Pohjoislohkossa uusina joukkueina olivat mestaruussarjasta pudonnut Oulun Lippo sekä nousijat Halsuan Toivo ja Lapin Lukko.
Uusinta sarjassa säilymisestä: Sievin Sisu – Lapin Lukko 6–3.


title: Pesäpallon suomensarja 1960

text:
Pelattiin Siilinjärvellä 10. - 11.syyskuuta.
Kolme parasta nousi Suomensarjaan kaudeksi 1961. Siilinjärvi sai vielä mahdollisuuden karsia keväällä 1961 yhdestä vapaaksi jääneestä paikasta, mutta ei onnistunut nousemaan.


title: Pesäpallon suomensarja 1960

text: Karsinta käytiin 24. - 25. syyskuuta Hyvinkäällä. Kuusankosken Veto , Helsingin Pallonlyöjät ja Hyvinkään Tahko nousivat Suomensarjaan. Orimattilan Jymy ja Lappeenrannan Urheilumiehet jäivät karsintojen häntäpäähän ja pysyivät maakuntasarjassa.


title: Pesäpallon suomensarja 1960

text: Länsilohkoon karsittiin Kankaanpäässä, jossa olivat mukana Hämeen, Etelä-Pohjanmaan, Varsinais-Suomen ja Satakunnan maakuntasarjojen voittajat. Loimaan Palloilijoiden 2-joukkueella ei kuitenkaan ollut oikeutta nousuun (vaikka seuran edustusjoukkue nousikin mestaruussarjaan), joten sen tilalla pelasi Laitilan Laaka, joka neljän joukkueen karsinnassa jäi viimeiseksi pysyen edelleen maakuntasarjassa. Nousun Suomensarjaan lunastivat Kankaanpään Maila, Toijalan Pallo-Veikot ja Laihian Liitto.


title: Pesäpallon suomensarja 1960

text: Rantsilan Raikas, Kuhmon Kiva ja Kemin Kunnan Urheilijat nousivat. Neljäs joukkue karsinnoissa oli Toholammin Urheilijat, joka säilyi maakuntasarjassa.


title: Dan Fogelberg

text: Daniel Grayling ”Dan” Fogelberg (13. elokuuta 1951 Peoria, Illinois – 16. joulukuuta 2007 Deer Isle, Maine) oli yhdysvaltalainen laulaja-lauluntekijä ja multi-instrumentalisti, jonka tuotanto sai vaikutteita folkista, popista, rockista, klassisesta, jazzista ja bluegrassista. Fogelberg tunnetaan parhaiten vuoden 1980 hitistään ”Longer” ja vuoden 1981 hitistään ”Leader of the Band”.


title: Dan Fogelberg

text: Fogelbergilla oli kaksi vanhempaa veljeä ja hänen vanhempansa olivat klassisen koulutuksen saanut pianisti Margaret (omaa sukua Irvine) ja high schoolin orkesterinjohtaja Lawrence Peter Fogelberg, joka työskenteli suurimman osan urastaan Peorian Woodruff High Schoolissa ja Pekin High Schoolissa. Danin äiti oli skotlantilainen emigrantti ja isällä oli ruotsalaiset sukujuuret. Hänen isänsä inspiroi kappaleen ”Leader of the Band”. Dan opiskeli itse Mel Bayn oppikirjasta soittamaan havaijinkitaraa. Hän opetteli myös pianonsoittoa. 14-vuotiaana hän liittyi The Beatles -coveryhtyeeseen The Clan. Hänen seuraava yhtyeensä oli cover-yhtye The Coachmen, joka vuonna 1967 julkaisi Ledger Recordsin kautta kaksi Fogelbergin kirjoittamaa singleä: "Maybe Time Will Let Me Forget" ja "Don't Want To Lose Her".


title: Dan Fogelberg

text: Valmistuttuaan Woodruff High Schoolista vuonna 1969 Fogelberg opiskeli teatteria ja maalausta Illinois'n yliopistolla Urbana-Champaignissa. Samaan aikaan hän soitti folkrock-yhtye The Shipissä. Hän alkoi myös esiintyä akustisesti soolona paikallisissa kahviloissa. Eräs näistä oli Red Herring, jossa hän levytti ensimmäiset sooloesityksensä vuonna 1971 osana folkfestivaalia. Hänet löysi Irving Azoff, joka oli auttanut paikallista yhtyettä, REO Speedwagonia saamaan levytyssopimuksen. Azoff lähetti Fogelbergin Nashvilleen Tennesseehen hiomaan taitojaan. Siellä Fogelberg toimi sessiomuusikkona ja äänitti ensimmäisen albuminsa Norbert Putnamin tuottamana. Vuonna 1972 Fogelberg julkaisi ensimmäisen, laimean vastaanoton saaneen albuminsa "Home Free" sekä esiintyi Van Morrisonin lämmittelijänä.


title: Dan Fogelberg

text: Fogelbergin kakkosalbumi menestyi paremmin. Vuonna 1974 ilmestyneen "Souvenirsin" tuottajana toimi The James Gangin Joe Walsh. Albumin laulusta ”Part of the Plan” tuli Fogelbergin ensimmäinen hitti. "Souvenirsia" seurasivat kultaa ja platinaa myyneitä albumeja kuten "Captured Angel" (1975) ja "Nether Lands" (1977) ja hittejä kuten ”The Power of Gold”. Vuoden 1978 "Twin Sons of Different Mothers" oli ensimmäinen kahdesta yhteistyölevystä jazzhuilisti Tim Weisbergin kanssa. Vuoden 1979 "Phoenix" saavutti Yhdysvalloissa Top10:n ja ”Longer” nousi singlelistan kakkoseksi vuonna 1980. Britanniassa ”Longer” saavutti sijan 59 ja albumi sijan 42 - molemmat olivat Fogelbergin ainoita listasijoituksia briteissä. "Longeria" seurasi Yhdysvalloissa toinen Top20-hitti ”Heart Hotels”.


title: Dan Fogelberg

text: Lokakuussa 1981 julkaistu "The Innocent Age" oli Fogelbergin uran kaupallinen ja taiteellinen huippu. Tämä tupla-albumi sisälsi hänen uransa neljä suurta hittiä: ”Leader of the Band”, ”Hard to Say”, ”Run for the Roses” ja ”Same Old Lang Syne”. Albumi sai inspiraationsa Thomas Wolfen romaanista "Of Time and the River". Vuoden 1982 kokoelmalevy sisälsi kaksi uutta, singleinä julkaistua laulua: ”Missing You” ja ”Make Love Stay”. Vuonna 1985 ilmestyi "Windows and Walls", jolta julkaistiin singlet ”The Language of Love” ja ”Believe in Me”.


title: Dan Fogelberg

text: Nashvillessä äänitetty albumi "High Country Snows" julkaistiin 1985. Fogelbergin ohella mukana oli bluegrass-soittajien parhaimmistoa: Vince Gill, Ricky Skaggs, Doc Watson, Jerry Douglas, David Grisman, Chris Hillman ja Herb Pedersen. Loppuvuodesta 1985 Fogelberg vaihtoi suuntaa ja lähti kiertämään pieniä coloradolaisia klubeja yhtyenimellä Frankie and the Aliens yhdessä Joe Vitalen ja Rick Rosasin kanssa soittaen muun muassa Creamin ja Muddy Watersin kappaleita. Vuonna 1987 oli rockalbumin vuoro. "Exiles" sisälsi vanhasta Stax Recordsin soundista muistuttavan kappaleen ”What You're Doing”. Vuonna 1990 ilmestyi teema-albumi "The Wild Places", jota seurasi kiertue. Livealbumi "Greetings From the West" julkaistiin vuonna 1991.


title: Dan Fogelberg

text: Vuonna 1993 julkaistu "River of Souls" oli Fogelbergin viimeinen studioalbumi Sony Recordsille. Vuonna 1997 ilmestyi neljän CD:n kokoelma "Portrait", jonka levyt oli nimetty Fogelbergin musiikin mukaan: "Ballads", "Rock and Roll", "Tales and Travels" ja "Hits". Vuonna 1999 Fogelberg julkaisi joulualbumin "The First Christmas Morning" ja vuoden 2003 "Full Circle" oli paluu folkvaikutteisen 1970-luvun soft rockin pariin.


title: Dan Fogelberg

text: Toukokuussa 2004 Fogelbergillä todettiin eturauhassyöpä. Hän parani sairaudesta osittain, mutta kuoli siihen 56-vuotiaana joulukuussa 2007.


title: Carl Kempe

text: Johan Carl Kempe (8. joulukuuta 1884 Tukholma – 8. heinäkuuta 1967 Enköping) oli ruotsalainen tennispelaaja. Hän voitti Tukholman kesäolympialaisissa 1912 hopeaa sisänelinpelissä Gunnar Setterwallin kanssa. Loppuottelussa he hävisivät Ranskan André Gobertille ja Maurice Germotille erin 4–6, 12–14, 2–6, 4–6.


title: Andreea Răducan

text: Andreea Răducan (s. 30. syyskuuta 1983 Bârlad, Vaslui, Romania) on romanialainen telinevoimistelun olympiavoittaja.


title: Andreea Răducan

text: Răducan voitti Sydneyn olympialaisissa 2000 kultaa joukkuekilpailussa ja saavutti hopeaa hypyssä. Lisäksi hän sijoittui permannolla kuudenneksi. Alun perin hän voitti myös moniottelun mutta menetti kultamitalin jäätyään kiinni dopingtestissä. Romanian moniottelussa saavuttama kolmoisvoitto kutistui näin kaksoisvoitoksi.


title: Andreea Răducan

text: MM-kilpailuissa Răducan saavutti kahdeksan mitalia, joista viisi oli kultaa. Vuonna 1999 hän voitti kultaa permannolla ja joukkuekilpailussa sekä sai hopeaa puomilla. Vuonna 2001 hän voitti kultaa permannolla, puomilla ja joukkuekilpailussa sekä saavutti pronssia moniottelussa ja hypyssä.


title: Andreea Răducan

text: Vuoden 2000 EM-kisoissa Răducan saavutti hopeaa permannolla ja pronssia joukkuekilpailussa.


title: HDK Maribor

text: Hokejsko Drsalni Klub Maribor on jääkiekkoseura Mariborista, Sloveniasta. Seura on perustettu vuonna 1993 ja se pelaa nykyisin Slovenian jääkiekkoliigassa. Joukkue pelasi myös kaudella 2012–2013 Kroatian jääkiekkoliigassa ja vuosina 2009–2012 Slohokej Leaguessa, jonka mestaruuden Maribor voitti 2009–2010.


title: Maria Olaru

text: Maria Olaru (s. 4. kesäkuuta 1982 Fălticeni, Suceava, Romania) on romanialainen telinevoimistelun olympiavoittaja.


title: Maria Olaru

text: Olaru voitti Sydneyn olympialaisissa 2000 kultaa joukkuekilpailussa ja saavutti hopeaa moniottelussa. Lisäksi hän sijoittui puomilla kuudenneksi.


title: Maria Olaru

text: Vuoden 1999 MM-kilpailuissa Olaru voitti kultaa moniottelussa ja joukkuekilpailussa sekä sai pronssia hypyssä. Vuoden 1998 EM-kisoissa hän voitti kultaa joukkuekilpailussa ja saavutti hopeaa hypyssä.


title: Andreea Isărescu

text: Andreea Isărescu (s. 3. heinäkuuta 1984 Bukarest, Romania) on romanialainen telinevoimistelun olympiavoittaja.


title: Andreea Isărescu

text: Isărescu voitti Sydneyn olympialaisissa 2000 kultaa joukkuekilpailussa. Henkilökohtaisilla telineillä hän jäi karsintaan sijoituttuaan nojapuilla 24:nneksi ja hypyssä 45:nneksi.


title: Andreea Isărescu

text: Vuonna 1999 Isărescu voitti maailmanmestaruuden joukkuekilpailussa.


title: Adidas Brazuca

text: Adidas Brazuca oli jalkapallon vuoden 2014 MM-kilpailujen virallinen kisapallo. Sana "brazuca" on brasilianportugalin puhekieltä ja viittaa brasilialaiseen elämäntyyliin ja ylpeyteen siitä. Pallo nimettiin Brasiliassa vuonna 2012 järjestetyssä yleisöäänestyksessä, jossa nimiehdotus ”Brazuca” sai yli 70 prosenttia äänistä. Sen vastaehdokkaat olivat nimet ”Bossa Nova” ja ”Carnavalesca”.


title: Adidas Brazuca

text: Pallon monet värit ja paneelien nauhamainen muoto symbolisoivat Brasilian perinteisiä monivärisiä toivomusrannerenkaita sekä jalkapalloon Brasiliassa liittyvää iloa.


title: Adidas Brazuca

text: Pallo koostuu kuudesta identtisestä uudenlaisella pintarakenteella toteutetusta paneelista. Paneeleita on vähemmän kuin yhdessäkään aikaisemmassa kisapallossa, mutta paneelien muodosta johtuen pallon saumat ovat yhteismitaltaan noin 327 senttimetriä, mikä on enemmän kuin edellisten kisojen kisapallolla Jabulanilla. Pallon saumat ovat kahteen edelliseen kisapalloon verrattuna syvemmät: 1,56 millimetriä. Saumojen pituudella ja syvyydellä on pyritty tekemään pallon lennosta ennalta-arvattavampi kuin edeltäjällään, joka sai osakseen kovaa arvosteltua.


title: Adidas Brazuca

text: MM-kisojen loppuottelu 13. heinäkuuta 2014 Saksan ja Argentiinan välillä pelattiin Brazuca Final Rio-pallolla. Sen kuviot olivat samanlaiset kuin alkuperäisessä Brazucassa, mutta väreinä olivat vihreä ja kulta. Tämä oli kolmas kerta, kun finaalissa käytettiin erilaista palloa. Vuonna 2006 finaali pelattiin Teamgeist Berlin-pallolla ja vuonna 2010 Jo'bulani-pallolla.


title: Marius Urzică

text: Marius Urzică (s. 30. syyskuuta 1975 Toplița, Harghita, Romania) on romanialainen telinevoimistelun olympiavoittaja.


title: Marius Urzică

text: Urzică saavutti Atlantan olympialaisissa 1996 hopeaa hevosella ja sijoittui yhdeksänneksi joukkuekilpailussa. Sydneyn olympialaisissa 2000 hän voitti kultaa hevosella ja sijoittui kuudenneksi joukkuekilpailussa sekä kahdeksanneksi nojapuilla. Kolmansissa olympialaisissaan Ateenassa 2004 hän saavutti hopeaa hevosella ja pronssia joukkuekilpailussa.


title: Marius Urzică

text: MM-kilpailuissa Urzică voitti hevosella kultaa vuosina 1994, 2001 ja 2002 sekä saavutti hopeaa vuonna 1999. Lisäksi hän saavutti pronssia joukkuekilpailussa vuonna 1995.


title: Marius Urzică

text: EM-kilpailuissa Urzică voitti hevosella kultaa vuosina 1994, 2000 ja 2002 sekä saavutti hopeaa vuonna 2005.


title: Metyylisininen

text: Metyylisininen eli Acid blue 93 (CHNOS) on triaryylimetaaniväriaineisiin kuuluva orgaaninen yhdiste. Yhdistettä käytetään biologisissa tutkimuksissa ja teollisuudessa väriaineena.


title: Metyylisininen

text: Metyylisinistä valmistetaan synteettisesti lähtemällä formaldehydistä ja difenyyliaminosulfonihaposta. Ensimmäisessä vaiheessa formaldehydi reagoi kahden difenyyliaminosulfonihappomolekyylin kanssa muodostaen difenyylimetaanijohdannaisen. Tämä johdannainen reagoi kolmannen difenyyliaminosulfonihappomolekyylin kanssa hapettavalla kytkentäreaktiolla rauta(III)kloridin toimiessa katalyyttinä.


title: Metyylisininen

text: Biokemiallisissa ja biologisissa tutkimuksissa metyylisinistä käytetään solujen värjäykseen. Se värjää sinisiksi muun muassa rustokudoksen, proteiinit, leukosyytit ja mitokondriot. Metyylisinistä käytetään väriaineena muun muassa kynien musteissa ja tekstiilien värjäykseen.


title: Britannian Grand Prix 2013

text: Britannian Grand Prix 2013 (virallisesti 2013 Formula 1 Santander British Grand Prix) oli Formula 1 -kauden 2013 kahdeksas osakilpailu, joka ajettiin 30. kesäkuuta Silverstonen moottoriradalla, Englannissa.


title: Britannian Grand Prix 2013

text: Red Bull -kuljettaja Mark Webber ilmoitti torstaina lopettavansa uransa kauden päätteeksi, ja siirtyvän ensi kaudeksi FIA World Endurance Championship -sarjaan Porschen -rattiin. Williamsille kyseessä oli tallin 600:s Grand Prix.Kilpailun voitti Nico Rosberg, jolle voitto oli kauden toinen. Kilpailun kärkipaikalla ollut Lewis Hamilton kärsi vasemman takarenkaan rikon, jonka kärsi myös 3 muuta kuljettajaa. Hamiltonin jälkeen kilpailua johti Sebastian Vettel aina vaihdelaatikko-ongelmaansa asti. Sen jälkeen Nico Rosberg siirtyi kärkeen ja johti kilpailua maalin asti. Viimeisillä kierroksilla palkintopallipaikkaa pitänyt Kimi Räikkönen joutui Mark Webberin, Fernando Alonson ja hienon nousun joukon hänniltä tehneen Lewis Hamiltonin ohittamaksi pudoten näin viidenneksi.


title: Britannian Grand Prix 2013

text: Kyseessä oli viimeinen kerta kun Rosberg, Webber ja Alonso kolmikko nähtiin yhdessä palkintokorokkeella.


title: Lakalaivan eritasoliittymä

text: Lakalaivan eritasoliittymä (Lakalaivan liittymä, Lakalaivan risteys, Tampereen eteläinen eritasoliittymä) on Tampereen keskustan eteläpuolella sijaitseva iso risteys, jossa valtatie 3 ja valtatie 9 risteävät. Tiet liittymän kohdalla ovat moottoriteitä ja liittymä rakennettiin osana Tampereen kehätieprojektia kehätien ja Helsingin tien risteykseen. Kehätie on osa kumpaakin mainittua valtatietä. Lakalaivaan tehtiin liittymä vuonna 1985 rakennettaessa läntistä kehätietä ja nelitasoinen eritasoliittymä valmistui 1994, kun rakennettiin itäistä kehätietä. Lakalaivan liittymän itäpuolella on Karkunvuoren moottoritietunneli ja länsipuolella kehätien ylittävä seututie 130 eli Lempääläntie.


title: Lakalaivan eritasoliittymä

text: Lakalaivan eritasoliittymä on Suomen ainoa neljään tasoon rakennettu liittymä. Tilanpuutteen takia liittymä on perinteisestä moottoriteiden "neliapilaliittymästä" puolikas, johon on lisätty kaksi pitkää siltaa (puolineliapilatyyppi AB). Näin kaikille liikennesuunnille on saatu kuitenkin rampit. Liittymässä on pohjois-eteläsuuntaiset Lakalaivan risteyssillat sekä ylimpänä pitkät ramppeina toimivat sillat: Rotatorin risteyssilta (299 m) ja Postitorven risteyssilta (386 m).


title: Lakalaivan eritasoliittymä

text: Asiantuntijaseminaarissa siltoja on arvioitu seuraavasti: Sillat ovat akveduktimaisia. Ne ovat teräspalkkisiltoja, joita kannattaa vain yksi pylväsrivi.


title: Lakalaivan eritasoliittymä

text:
Lakalaivan eritasoliittymästä pääsee:
Lakalaivan liittymä muodostaa keskeisen Sisä-Suomen liikenteen solmukohdan, josta kulkee kuhunkin suuntaan noin 40 000 autoa päivässä (2012).


title: Hiyō

text: Hiyō () oli keisarillisen Japanin laivaston vuonna 1942 palvelukseenotettu Hiyō-luokan lentotukialus toisessa maailmansodassa.


title: Hiyō

text: Nippon Yusen Kaisha eli Japanin postihöyrylaivayhtiö tilasi aluksen vuoden 1938 lopulla Kawasakin Kōben telakalta ja sen köli laskettiin 30. marraskuuta 1939 telakkanumerolla 660. Alus laskettiin vesille 24. kesäkuuta 1941 nimellä "SS Izumomaru" ja se myytiin 10. helmikuuta 1942 keisarillisen Japanin laivastolle lentotukialukseksi muutettavaksi. Alus liitettiin muutostöiden jälkeen laivastoon 31. marraskuuta 1942.


title: Hiyō

text: Alus osallistui Guadalcanalin taisteluun, ja sen oli tarkoitus osallistua Santa Cruzin saarten taisteluun, mutta sähköpalo esti tämän. Alukseen osui vuonna 1943 Yhdysvaltain laivaston sukellusvene "USS Triggerin" laukaisema torpedo, ja se vietti kolme kuukautta telakalla korjattavana. Alus upposi Filippiinienmeren taistelussa 20. kesäkuuta vuonna 1944, kun alukseen osui "USS Belleau Woodin" lentokoneiden pudottama torpedo, mikä aiheutti myöhemmin polttoaineen kaasuuntumisen laivan rungossa ja räjähdyksen.


title: Deon Lendore

text: Deon Lendore (s. 28. lokakuuta 1992) on trinidadtobagolainen pikajuoksija, joka on erikoistunut 400 metrin juoksuihin. Deondore oli mukana voittamassa pronssia 4 x 400 metrin viestissä vuoden 2012 kesäolympialaisissa. 400 metrillä hän karsiutui Lontoossa alkuerissä ja Moskovan MM-kilpailuissa 2013 välierissä. Hän kuului Pekingin MM-kilpailuissa 2015 Trinidad ja Tobagon hopeajoukkueeseen 4 x 400 metrin viestissä. Portlandin MM-hallikilpailuissa 2016 hän saavutti pronssia sekä 400 metrillä ajalla 46,17 että 4 x 400 metrin viestissä. Saman vuoden Rio de Janeiron olympialaisissa hän karsiutui 400 metrin alkuerissä. Hän saavutti Birminghamin sisäratojen MM-kilpailuissa 2018 pronssia 400 metrillä ajalla 46,37.


title: Deon Lendore

text: Lendore sai hopeaa alle 20-vuotiaiden Pan-Amerikan mestaruuskilpailuissa 4 x 400 metrin viestissä 2009 ja 400 metrillä 2011. Keski-Amerikan ja Karibian mestaruuskilpailuissa hän saavutti alle 20-vuotiaiden sarjassa kultaa pitkässä viestissä ja pronssia 400 metrillä 2010 ja yleisessä sarjassa hopeaa 4 x 400 metrin viestissä 2011. Hän voitti NCAA:n mstaruuden 400 metrillä 2014 sekä sisä- että ulkoradoilla.


title: Deon Lendore

text: Lendore juoksi 400 metrin ennätyksensä 44,36 Lexingtonissa 18. toukokuuta 2014. Sisäradoilla hän juoksi maansa ennätyksen 45,03 Texasin College Stationissa 1. maaliskuuta 2014. 200 metriä hän on juossut hallissa 20,68 helmikuussa 2014.


title: Ade Alleyne-Forte

text: Ade Alleyne-Forte (s. 11. lokakuuta 1988) on trinidadtobagolainen pikajuoksija. Hän kilpaili vuoden 2012 kesäolympialaisissa juosten kolmannen osuuden pronssia saaneessa Trinidad ja Tobagon 4 × 400 metrin viestijoukkueessa. Hän juoksi kolmannen osuuden myös Trinidad ja Tobagon saadessa viestipronssia Portlandin MM-hallikilpailuissa 2016.


title: Ade Alleyne-Forte

text: Alleyne-Forte saavutti alle 20-vuotiaiden Pan-Amerikan mestaruuskilpailuissa 2007 kultaa 4 × 400 metrin viestissä ja pronssia 400 metrin juoksussa. Keski-Amerikan ja Karibian mestaruuskilpailuissa hän sai pitkässä viestissä alle 20-vuotiaiden ikäluokassa hopeaa 2006 ja miesten sarjassa pronssia 2008.


title: Ade Alleyne-Forte

text: Alleyne-Forte juoksi 400 metrin ennätyksensä 46,13 Port of Spainissa 23. kesäkuuta 2012.


title: Antti Soikkeli

text: Antti Vilho Soikkeli (29. lokakuuta 1883 Kuopio – 17. tammikuuta 1937 Kuopio) oli STPV:n listoilta ryhmän silloin vahvimmasta, Kuopion läänin läntisestä vaalipiiristä valittu kansanedustaja vuosina 1924 – 1927. Hänen isänsä oli kupariseppä Antti Soikkeli ja äitinsä Maria Partanen ja hän oli kahdesti aviossa. Ammatiltaan hän oli Osl. Työkansan varastonhoitajana eduskuntaan valittaessa, mutta toiminut myös konepuuseppänä sekä jalkineteollisuudessa.


title: Antti Soikkeli

text: Antti Soikkeli sai moitteita STPV:n johdolta poissaoloista, juopottelusta - kieltolain aikana - ja vajavaisesta yhteydenpidosta äänestäjiin. Pahinta kritiikkiä hän sai kuitenkin illegaaliselta SKP:n johdolta, joka väitti hänen sekaantuneen vekseliväärennökseen tai kavallukseen. Ryhmä erotti Soikkelin jäsenyydestään 1926 ryhmää vahingoittavan toiminnan takia.


title: Annia Hatch

text: Annia Portuondo Hatch (s. 14. kesäkuuta 1978 Guantánamo, Kuuba) on kuubalais-yhdysvaltalainen telinevoimistelija ja olympiamitalisti.


title: Annia Hatch

text: Hatch saavutti Ateenan olympialaisissa 2004 yhdysvaltalaisena hopeaa joukkuekilpailussa ja hypyssä.


title: Annia Hatch

text: MM-kilpailuissa Hatch saavutti kuubalaisena pronssia hypyssä vuonna 1996.


title: Annia Hatch

text: Urheilu-uransa jälkeen Hatch on toiminut muotisuunnittelijana.


title: Jarrin Solomon

text: Jarrin Solomon (s. 11. tammikuuta 1986) on trinidadtobagolainen pikajuoksija, joka on erikoistunut 400 metrin juoksuun. Hän oli osa Trinidad ja Tobagon joukkuetta, joka voitti pronssia 4 × 400 metrin viestissä vuoden 2012 sisäratojen maailmanmestaruuskilpailuissa. Solomon kilpaili myös vuoden 2012 kesäolympialaisissa, joissa hän oli jälleen mukana voittamassa pronssia. Moskovan MM-kilpailuissa 2013 hän karsiutui 400 metrin välierissä. Hän juoksi pitkän viestin alkuerissä Pekingin MM-kilpailuissa 2015. Loppukilpailussa Trinidad ja Tobago sai toisella kokoonpanolla hopeaa.


title: Jarrin Solomon

text: Solomon kuului kotimaansa viestipronssijoukkueeseen Portlandin MM-hallikilpailuissa 2016. Hän juoksi avausosuuden Trinidad ja Tobagon voittaessa 4 × 400 metrin viestin maailmanmestaruuden Lontoossa 2017.


title: Jarrin Solomon

text: Solomon voitti Keski-Amerikan ja Karibian mestaruuden 400 metrillä ja 4 × 400 metrin viestissä 2013. Hän sai pitkässä viestissä pronssia Kansainyhteisön kisoissa 2014 ja kultaa Pan-Amerikan kisoissa 2015.


title: Jarrin Solomon

text: Solomon juoksi 400 metrin ennätyksensä 44,98 Heusden-Zolderissa 19. heinäkuuta 2014. Sisäradoilla hän on juossut parhaimmillaan 46,23 Albuquerquessa helmikuussa 2013.


title: Jarrin Solomon

text: Solomon syntyi Albuquerquessa, New Mexicossa, USA:ssa. Hän opiskeli New Mexicon yliopistossa. Hänen isänsä Mike Solomon oli myös 400 metrin pikajuoksija.


title: Terin Humphrey

text: Terin Humphrey (s. 14. elokuuta 1986 Saint Joseph, Missouri, Yhdysvallat) on yhdysvaltalainen telinevoimistelun olympiamitalisti.


title: Terin Humphrey

text: Humphrey saavutti Ateenan olympialaisissa 2004 hopeaa joukkuekilpailussa ja nojapuilla.


title: Terin Humphrey

text: MM-kilpailuissa Humphrey voitti maailmanmestaruuden joukkuekilpailussa vuonna 2003.


title: Joshua Mance

text: Ronell Joshua Mance (s. 21. maaliskuuta 1992) on yhdysvaltalainen pikajuoksija, joka on erikoistunut 400 metrin juoksuun.


title: Joshua Mance

text: Mance saavutti Bressanonen alle 18-vuotiaiden MM-kilpailuissa 2009 hopeaa 400 metrillä ajalla 46,22 ja kuului Yhdysvaltojen sekaviestijoukkueeseen, joka voitti kultaa junioreiden maailmanennätysajalla 1.50,33. Vuoden 2010 nuorten maailmanmestaruuskilpailuissa Monctonissa, Kanadassa Mance voitti kultaa 4 × 400 metrin viestissä ja sijoittui viidenneksi 400 metrillä. Hän voitti alle 20-vuotiaiden Pan-Amerikan mestaruuden 400 metrillä ja 4 × 400 metrin viestissä 2011.


title: Joshua Mance

text: 24. kesäkuuta 2012 Mance sijoittui neljänneksi 400 metrin juoksussa Yhdysvaltain olympiakarsinnoissa ja ansaitsi paikan maansa viestijoukkueessa. Hän juoksi toisen osuuden, kun Yhdusvallat sijoittui 4 × 400 metrin viestissä toiseksi vuoden 2012 kesäolympialaisissa. Moskovan MM-kilpailuissa hän juoksi alkuerissä Yhdysvaltojen pitkän viestin joukkueessa, joka voitti loppukilpailussa toisella kokoonpanolla maailmanmestaruuden.


title: Joshua Mance

text: Mancen henkilökohtainen 400 metrin ennätys on 44,83 sekuntia vuodelta 2012.


title: Courtney Kupets

text: Courtney Kupets (s. 27. heinäkuuta 1986 Bedford, Texas, Yhdysvallat) on yhdysvaltalainen telinevoimistelun olympiamitalisti.


title: Courtney Kupets

text: Kupets saavutti Ateenan olympialaisissa 2004 hopeaa joukkuekilpailussa ja pronssia nojapuilla. Puomilla hän sijoittui viidenneksi ja moniottelussa yhdeksänneksi.


title: Courtney Kupets

text: Kupets voitti nojapuiden maailmanmestaruuden vuonna 2002. Vuoden 2003 MM-kisoissa hänen akillesjänteensä katkesi, mutta hän toipui seuraavaksi vuodeksi ja voitti toistamiseen Yhdysvaltain mestaruuden moniottelussa.


title: Mohini Bhardwaj

text: Mohini Bhardwaj (s. 29. syyskuuta 1978 Philadelphia, Pennsylvania, Yhdysvallat) on yhdysvaltalainen telinevoimistelun olympiamitalisti.


title: Mohini Bhardwaj

text: Bhardwaj saavutti Ateenan olympialaisissa 2004 hopeaa joukkuekilpailussa ja sijoittui kuudenneksi permannolla. Moniottelun karsinnassa hän oli kahdeksas mutta ei päässyt finaaliin, koska hänen edellään oli kaksi muuta yhdysvaltalaista.


title: Mohini Bhardwaj

text: Bhardwaj saavutti joukkuekilpailussa MM-pronssia vuonna 2001.


title: Mohini Bhardwaj

text: Mohini Bhardwajin isä on kotoisin Intiasta ja äiti Venäjältä.


title: Alberto Valdés

text: Alberto Valdés Ramos Sr. (25. kesäkuuta 1919 México – 14. huhtikuuta 2013 México) oli meksikolainen ratsastaja ja olympiavoittaja.


title: Alberto Valdés

text: Valdés voitti esteratsastuksen joukkuekilpailussa olympiakultaa Lontoossa 1948. Yksilökilpailussa hän oli kymmenes.


title: Alberto Valdés

text: Valdés kuoli Méxicossa 14. huhtikuuta 2013, 93-vuotiaana.


title: Alberto Valdés

text: Valdésin poika Alberto Valdés Jr. voitti ratsastuksessa olympiapronssia Moskovassa 1980.


title: Bryshon Nellum

text: Bryshon Nellum (s. 1. toukokuuta 1989) on yhdysvaltalainen pikajuoksija.


title: Bryshon Nellum

text: Nellum saavutti alle 18-vuotiaiden MM-kilpailuissa 2005 kultaa viestissä ja pronssia 400 metrin juoksussa. Seuraavana vuonna hän voitti alle 20-vuotiaiden maailmanmestaruuden 4 × 400 metrin viestissä. Hän voitti Yhdysvaltain junioreiden 400 metrin juoksun mestaruuden vuonna 2007 18-vuotiaalle loistavalla ajalla 45,38.


title: Bryshon Nellum

text: Nellumin urheilu-ura keskeytyi marraskuussa 2007, kun häntä ammuttiin Halloweenina jalkoihin. Hän kuitenkin kuntoutui ja juoksi Lontoon kesäolympialaisissa 2012 toiseksi sijoittuneessa Yhdysvaltain 4 × 400 metrin viestijoukkueessa. 400 metrillä hän karsiutui välierissä. Hän voitti pitkän viestin maailmanmestaruuden Pekingissä 2015, jossa karsiutui lisäksi 400 metrin välierissä.


title: Bryshon Nellum

text: Nellum juoksi 2017 Lontoon MM-kilpailuissa 4 × 400 metrin viestin alkuerissä. Loppukilpailussa Yhdysvallat sai toisella kokoonpanolla hopeaa.


title: Bryshon Nellum

text: Nellum valmistui Etelä-Kalifornian yliopistosta vuonna 2012 opiskeltuaan hallintotiedettä ja sosiaalialaa ja on tällä hetkellä jatko-opiskelija.


title: Gomselmaš

text: Gomselmaš (, ) on suuri maatalouskoneita valmistava valkovenäläinen yritys. Yhtiömuodoltaan se on tuotantoliittouma (PO). Yhtiön päätehdas ja keskushallinto sijaitsee Valko-Venäjän toiseksi suurimmassa kaupungissa Homelissa (Gomel).


title: Gomselmaš

text: Venäjän ja Valko-Venäjän tulliliiton käynnistymisen (6/2011) jälkeen 2011 monet venäläiset maatalouskoneiden valmistajat ovat esittäneet huolensa omasta kilpailukyvystään. Keväällä 2013 vaadittiin valtiontukea venäläisille maatalouskoneille, koska valkovenäläiset traktori- ja maatalouskoneiden valmistajat kuten Minskin traktoritehdas ja Gomelmaš ovat suojatullien kadottua pystynneet koneitaan venäläistä hintatasoa kilpailukykyisemmillä hinnoilla.


title: HD 107148 b

text: HD 107148 b on eksoplaneetta, joka löydettiin 15. heinäkuuta 2006. Planeetan olemassaolo varmistettiin ensimmäisen kerran "Catalog of Nearby Exoplanets" -julkaisussa 21. heinäkuuta 2006. Se kiertää keltaista pääsarjan tähteä HD 107148 noin 167 valovuoden päässä Maasta, Neitsyen tähdistön suunnalla.


title: HD 107148 b

text: Planeetta kiertää emotähteään 0,269 AU:n etäisyydellä, ja sen kiertoaika on noin 48 päivää. Planeetan massa vastaa noin 0,21 Jupiterin massaa (67 Maan massaa). Planeetta on todennäköisesti kaasujättiläinen.


title: Maiden England World Tour

text: Maiden England World Tour on brittiläisen metallimusiikkia esittävän Iron Maiden -yhtyeen konserttikiertue. Kiertue on jatkoa yhtyeen vuosina 2008–2009 järjestetylle Somewhere Back in Time World Tour -kiertueelle, sillä myös Maiden England World Tour mukailee yhtyeen 1980-luvun tuotantoa ja lavarekvisiittaa. Kiertue pohjautuu pitkälti yhtyeen vuoden 1988 Seventh Tour of a Seventh Tour -kiertueeseen ja vuonna 1989 julkaistuun konserttivideoon "Maiden England", joka nauhoitettiin ja kuvattiin kyseisen kiertueen aikana.


title: Maiden England World Tour

text: Kiertueen ensimmäinen osio käynnistyi Pohjois-Amerikasta 21. kesäkuuta 2012 konsertilla Pohjois-Carolinan Charlottessa. Yhtye esiintyi Pohjois-Amerikassa 34 konsertin ajan, minkä johdosta kiertueesta tuli Iron Maidenin mittavin Pohjois-Amerikassa yli kymmeneen vuoteen. Yhtye saapui kiertueella myös Suomeen 20. heinäkuuta 2013 konsertoimaan Helsingin olympiastadionille. Vuoden 2013 joulukuussa kiertueen vahvistettiin jatkuvan myös vuonna 2014 Euroopassa valikoitujen festivaali- ja konserttiesiintymisten merkeissä.


title: Maiden England World Tour

text: Iron Maidenin laulaja Bruce Dickinson kertoi "The Sun" -lehden haastattelussa yhtyeen olevan halukas palaamaan jälleen kiertueelle edellisen maailmankiertueensa, The Final Frontier World Tourin, päätyttyä. Dickinson lisäsi, että tuleva kiertue kattaisi settilistaltaan yhtyeen tunnetuimmat kappaleet. Tieto kiertueen järjestämisestä vahvistettiin vuoden 2012 maaliskuussa järjestetyssä lehdistötilaisuudessa, jossa myös kerrottiin, että kiertue tulisi keskittymään teemoiltaan yhtyeen vuonna 1988 julkaisemaan studioalbumiin "Seventh Son of a Seventh Son" ja vuonna 1989 julkaistuun konserttivideoon "Maiden England". Tämän ohella yhtye myös julkisti 29 ensimmäistä konserttipäivämäärää. Myöhemmin yhtyeen basisti ja perustaja Steve Harris kertoi, että "Maiden England" -konserttivideo julkaistaisiin uudelleen DVD-, CD- ja LP-formaateissa vuoden 2013 alussa. Helmikuussa yhtye julkisti tiedon, jonka mukaan tallenne julkaistaisiin nimellä "Maiden England '88" maailmanlaajuisesti 25. maaliskuuta 2013.


title: Maiden England World Tour

text: Vuoden 2012 helmikuussa julkistetut 29 konserttipäivämäärää saivat piakkoin jatkoa, kun yhtye ilmoitti kiertueen ulottuvan Milwaukeen Summerfest-tapahtumaan, Cadottin Rock Fest-tapahtumaan, Kalifornian Sacramentoon, jo toisen kerran Kalifornian Irvineen ja Ottawan Bluesfest-tapahtumaan. Kiertueen ensimmäinen osio Pohjois-Amerikassa kattoi kaikkiaan 34 konserttia, minkä johdosta kiertueesta tuli Iron Maidenin mittavin Pohjois-Amerikassa sitten vuosina 2000-2001 järjestetyn Brave New World Tour-kiertueen.


title: Maiden England World Tour

text: Steve Harris vahvisti "Kerrang!"-lehden haastattelussa, että kiertue jatkuisi vuoden 2013 kuluessa myös Eurooppaan, jossa yhtye esiintyisi myös festivaalitapahtumissa. Syyskuussa yhtye vahvisti esiintyvänsä vuoden 2013 kesäkuussa Download Festival-tapahtumassa kotimaassaan Britanniassa. Tämän johdosta yhtye esiintyy ennätyksellistä viidettä kertaa Download Festivalin tapahtumapaikkana toimivassa Donington Parkissa, jossa he esiintyivät ensimmäistä kertaa vuonna 1988 Monsters of Rock-festivaalilla.


title: Maiden England World Tour

text: Pohjois-Amerikassa järjestettyjen konserttien jälkeen yhtye siirtyikin Eurooppaan, jossa ensimmäinen konsertti järjestettiin Espanjassa. Syyskuussa Iron Maidenista tuli ensimmäinen rock- tai metallimusiikkia esittävä yhtye, joka vahvisti esiintyvänsä Ruotsin Solnaan valmistuneella Friends Arena-stadionilla. Konsertti myytiin loppuun ennätyksellisessä ajassa, sillä konsertin 50 000 lippua myytiin loppuun 49 minuutissa. Ruotsin-konsertin ohella yhtye ilmoitti kiertueen rantautuvan myös Ranskaan, Saksaan, Alankomaihin, Sveitsiin, Puolaan, Venäjälle, Portugaliin, Suomeen, Tšekkiin, Slovakiaan, Kroatiaan ja Turkkiin.


title: Maiden England World Tour

text: Vuoden 2012 lokakuussa yhtye kertoi kiertueen jatkuvan Euroopasta Etelä-Amerikkaan, jossa yhtye muun muassa konsertoisi Rio de Janeiron massiivisessa Rock in Rio-festivaalitapahtumassa Brasiliassa. Toukokuussa kiertueen ilmoitettiin päättyvän Santiago de Chileen vuoden 2013 lokakuussa. Chilessä Iron Maiden esiintyi 60 105 hengen yleisölle, mikä on kaikkien aikojen ennätys brittiläiselle yhtyeelle tai artistille Chilessä. Yhtye oli edellä mainitun Chilen-konsertin päätyttyä tehnyt 46 esiintymistä yhteensä 1 175 714 katsojalle 44 kaupungissa yhteensä 25 eri maassa ja muun muassa esiintynyt pelkästään Rock in Rio-festivaaleilla 90 000-henkiselle yleisölle,


title: Maiden England World Tour

text: Vuoden 2013 joulukuussa yhtye vahvisti kiertueen jatkuvan myös vuonna 2014 Euroopassa valikoitujen festivaali- ja konserttiesiintymisten merkeissä.


title: Maiden England World Tour

text: Bruce Dickinson mainitsi ennen kiertueen alkua, että yhtyeen tarkoituksena on kiertueen konserteissa esittää "noin kaksi kolmasosaa alkuperäisen "Maiden Englandin" kappaleista". Settilistaan valittiin myös materiaalia muilta yhtyeen julkaisuilta; esimerkiksi debyyttialbumilla "Iron Maiden" julkaistu "Phantom of the Opera" ja "Fear of the Dark" -albumin "Afraid to Shoot Strangers", jota yhtye oli viimeksi esittänyt konsertissaan Virtual XI World Tour -kiertueella vuonna 1998. "Afraid to Shoot Strangersin" palattua yhtyeen ohjelmistoon kitaristi Adrian Smith pääsi soittamaan kappaletta ensimmäistä kertaa, sillä hän ei ollut levyttämässä kappaleen alkuperäistä studioversiota tai esittämässä sitä konserteissa koska hän erosi yhtyeestä väliaikaisesti 1990-luvulla.


title: Maiden England World Tour

text: Myös "The Number of the Beast"-albumin "The Prisoner" teki paluun yli kahdenkymmenen vuoden tauon jälkeen, ja "Seventh Son of a Seventh Son"-albumin nimikkokappaletta yhtye ei ollut esittänyt kertaakaan vuoden 1988 jälkeen. Huomionarvoista on kuitenkin myös se, että Maiden England World Tour on yhtyeelle sen historian ensimmäinen konserttikiertue, jolla vuonna 1982 julkaistua kappaletta "Hallowed Be Thy Name" ei olla valittu kiertueen settilistaan.


title: Maiden England World Tour

text: Encore


title: Maiden England World Tour

text: Kiertueen ensimmäisessä konsertissa "Phantom of the Operan" alkua edelsi Johann Sebastian Bachin sävellys "Toccata ja fuuga d-mollissa", mutta tämän jälkeen sitä ei olla käytetty ennen kappaleen varsinaista aloitusta.


title: Maiden England World Tour

text: Maiden England World Tourin lavarakennelma pohjautuu vuoden 1988 Seventh Tour of a Seventh Tourin vastaavaan. Lavasteisiin tehtiin myös viittauksia yhtyeen 1980-luvun studioalbumien kuvitukseen. Kiertueella käytetään myös tavallista enemmän pyrotekniikkaa, jota yhtye ei edellisellä kiertueellaan käyttänyt lainkaan.


title: Maiden England World Tour

text: Yhtyeen maskotti Eddie the Head esiintyy kiertueella tavalliseen tapaan osana yhtyeen konsertteja, tällä kiertueella poikkeuksellisesti kolmeen otteeseen. Kappaleen "Run to the Hills" aikana lavalla esiintyy George Armstrong Custerista mallinnettu Eddie, ja kaksi muuta lavalla nähtävää Eddietä pohjautuvat "Seventh Son of a Seventh Son"-albumin kuvitukseen.


title: Maiden England World Tour

text: Kiertueen aikana Iron Maidenin kanssa esiintyivät muun muassa Megadeth Yhdysvalloissa, Slayer ja Ghost sekä Voodoo Six, Bullet for My Valentine ja Sabaton Euroopassa.


title: Maiden England World Tour

text: Maiden England World Tourin vastaanotto on ollut ympäri maailman positiivinen. Verkkosivusto Loudwiren arviossa kiertuetta kehuttiin vuolaasti tapahtumana "jota ei kannatta jättää mistään syystä väliin", Myös laulaja Bruce Dickinsonin esiintyminen kiertueella herätti positiivisia tunteita ja muun muassa Creative Loafing Charlotten verkkosivustolla julkaistussa arviossa 54-vuotiaan Dickinsonin äänen ylistettiin olevan jopa paremmassa kunnossa kuin yhtyeen 1980-luvun klassikkoalbumeilla. The Dallas Morning News kehui Dickinsonin erottuvan edukseen muista musiikkityylinsä laulajista nuorekkaalla ja energialla esiintymisellään, ja Edmonton Journal kirjoitti Dickinsonin energisyyden olevan hurjan vakuuttavaa.


title: Maiden England World Tour

text: Myös yhtyeen valitsema settilista kiertueelle sai osakseen paljon positiivista palautetta, ja muun muassa Loudwire kehui yhtyeen päätöstä antaa sekä nuoremmille että vanhemmille kuulijoilleen mahdollisuuden todistaa uransa merkittävimpiä kappaleita jälleen kerran konserttien muodossa.


title: HD 11964 b

text: HD 11964 b on eksoplaneetta, joka löydettiin 7. elokuuta 2005. Planeetan olemassaolo varmistettiin ensimmäisen kerran "Catalog of Nearby Exoplanets" -julkaisussa 21. heinäkuuta 2006. Se kiertää keltaista alijättiläistähteä HD 11964 noin 110 valovuoden päässä Maasta, Valaskalan tähdistön suunnalla.


title: HD 11964 b

text: Planeetta kiertää emotähteään 0,622 AU:n etäisyydellä, ja sen kiertoaika on noin 1 945 päivää. Planeetan massa vastaa noin 0,622 Jupiterin massaa. Planeetta on todennäköisesti kaasujättiläinen.


title: HD 66428 b

text: HD 66428 b on eksoplaneetta, joka löydettiin 15. heinäkuuta 2006. Planeetan olemassaolo varmistettiin ensimmäisen kerran "Catalog of Nearby Exoplanets" -julkaisussa 21. heinäkuuta 2006. Se kiertää keltaista pääsarjan tähteä HD 66428 noin 179 valovuoden päässä Maasta, Yksisarvisen tähdistön suunnalla.


title: HD 66428 b

text: Planeetta kiertää emotähteään melko eksentrisellä radalla 3,18 AU:n etäisyydellä, ja sen kiertoaika on noin 1 973 päivää. Planeetan massa vastaa noin 2,82 Jupiterin massaa. Planeetta on todennäköisesti kaasujättiläinen.


title: Brad Falchuk

text: Brad Falchuk (syntynyt n. 1971, Yhdysvallat) on yhdysvaltalainen ohjaaja, käsikirjoittaja ja tuottaja.


title: Brad Falchuk

text: Falchuk kävi nuorena Beaver Country Day School -koulua, Massachusettsin Newtonissa. Hän kävi myöhemmin myös Yhdysvaltain elokuvainstituuttia ja valmistui Hobart and William Smith Colleges -koulusta.


title: Brad Falchuk

text: Brad Falchuk tunnetaan parhaiten töistään televisiosarjoissa "Muodon vuoksi", "Glee" ja "American Horror Story". Falchukin ura alkoi käsikirjoittajana sarjoissa "" (2001–2002) ja "Veritas: The Quest" (2003), joiden jälkeen hän alkoi työstää sarjaa "Muodon vuoksi" vuonna 2003. Sarjan tultua päätökseen 6. tuotantokauden jälkeen, Brad ja kyseisen sarjan luoja Ryan Murphy päättivät keskittyä enemmän kevyempään aiheeseen, ja päätyivät luomaan uuden musikaalisarjan "Glee" yhdessä Ian Breannin kanssa vuonna 2009. Vuonna 2011 Murphy ja Falchuk loivat yhteistyössä uuden kauhu/draamasarjan "American Horror Story", joka sai ensiesityksensä 5. lokakuuta 2011.


title: Brad Falchuk

text: Falchuk kihlautui tammikuussa 2018 näyttelijä Gwyneth Paltrow´n kanssa.


title: HD 99109 b

text: HD 99109 b on eksoplaneetta, joka löydettiin 15. heinäkuuta 2006. Planeetan olemassaolo varmistettiin ensimmäisen kerran "Catalog of Nearby Exoplanets" -julkaisussa 21. heinäkuuta 2006. Se kiertää oranssia K-tyypin kääpiötähteä HD 99109 noin 197 valovuoden päässä Maasta, Leijonan tähdistön suunnalla.


title: HD 99109 b

text: Planeetta kiertää emotähteään 1,105 AU:n etäisyydellä, ja sen kiertoaika on noin 439,3 päivää. Planeetan massa vastaa noin 0,502 Jupiterin massaa. Planeetta on todennäköisesti kaasujättiläinen.


title: HD 164922 b

text: HD 164922 b on eksoplaneetta, joka löydettiin 15. heinäkuuta 2006. Planeetan olemassaolo varmistettiin ensimmäisen kerran "Catalog of Nearby Exoplanets" -julkaisussa 21. heinäkuuta 2006. Se kiertää oranssia K-tyypin kääpiötähteä HD 164922 noin 70,55 valovuoden päässä Maasta, Herkuleen tähdistön suunnalla.


title: HD 164922 b

text: Planeetta kiertää emotähteään 2,11 AU:n etäisyydellä, ja sen kiertoaika on noin 1 155 päivää. Planeetan massa vastaa noin 0,36 Jupiterin massaa. Planeetta on todennäköisesti kaasujättiläinen.


title: Saksan jalkapallon 1. Bundesliiga 2012–2013

text: Bundesliigakausi 2012–2013 oli järjestyksessään 50. jalkapallon Bundesliigakausi. Kausi alkoi 24. elokuuta 2012, samoin kuin kaikkien aikojen ensimmäinen Bundesliigakausi 50 vuotta aiemmin, ja kausi päättyi 18. toukokuuta 2013.


text: Mestaruuden voitti FC Bayern München.


title: 83 Leonis Bb

text: 83 Leonis Bb (tunnetaan myös nimellä HD 99492 b) on eksoplaneetta, joka löydettiin 25. tammikuuta 2005. Se kiertää oranssia K-tyypin kääpiötähteä ja kaksoistähteä 83 Leonis B noin 59 valovuoden päässä Maasta, Leijonan tähdistön suunnalla.


title: 83 Leonis Bb

text: Planeetta kiertää emotähteään 0,1232 AU:n etäisyydellä, ja sen kiertoaika on noin 17 päivää. Planeetan massa vastaa noin 0,109 Jupiterin massaa (34,6 Maan massaa). Planeetta on todennäköisesti kaasujättiläinen.


title: Jasmin Burić

text: Jasmin Burić (s. 18. helmikuuta 1987 Zenica, Bosnia ja Hertsegovina) on bosnialainen jalkapalloilija, pelipaikaltaan maalivahti. Hän edustaa Ekstraklasan Lech Poznańia. Buric on pelannut yhden pelin Bosnia ja Hertsegovinan maajoukkueessa.


title: Anthony Byrne

text: Anthony "Tony, Socks" Byrne (6. heinäkuuta 1930 Drogheda – 27. huhtikuuta 2013 Edmonton, Kanada) oli irlantilainen nyrkkeilijä ja olympiamitalisti.


title: Anthony Byrne

text: Byrne voitti nyrkkeilyssä sarjan 60 kg olympiapronssia Melbournessa 1956. Välierässä hän hävisi saksalaiselle hopeamitalisti Harry Kurschatille.


title: Anthony Byrne

text: Byrne muutti sittemmin Kanadaan. Hän kuoli Edmontonissa 27. huhtikuuta 2013, 82-vuotiaana.


title: Ludwig Leitner

text: Ludwig ”Luggi” Leitner (24. helmikuuta 1940 Mittelberg, Itävalta – 21. maaliskuuta 2013 Mittelberg) oli Länsi-Saksaa edustanut alppihiihtäjä ja maailmanmestari.


title: Ludwig Leitner

text: Leitner voitti Innsbruckin talviolympialaisissa 1964 maailmanmestaruuden alppiyhdistetyssä, joka ei tuolloin ollut olympialaji. Lisäksi hän sijoittui pujottelussa ja syöksylaskussa viidenneksi ja suurpujottelussa kahdeksanneksi. Leitner kilpaili talviolympialaisissa myös Squaw Valleyssa 1960, jolloin hän oli pujottelussa neljäs, suurpujottelussa 18:s ja syöksylaskussa 11:s sekä Grenoblessa 1968, missä hän sijoittui pujottelussa ja syöksylaskussa 12:nneksi ja suurpujottelussa 23:nneksi. Maailmanmestaruutensa lisäksi Leitner saavutti alppiyhdistetyssä MM-pronssin vuosina 1962 ja 1966.


title: Ludwig Leitner

text: Leitner esiintyi George Lazenbyn stunt-miehenä "Hänen majesteettinsa salaisessa palveluksessa" -elokuvassa. Hän kuoli Mittelbergissä 21. maaliskuuta 2013, 73-vuotiaana.


title: Ludwig Leitner

text: Leitnerin Itävaltaa edustanut Mathias-veli saavutti pujottelun olympiahopeaa Squaw Valleystä.


title: Demetrius Pinder

text: Demetrius Pinder (s. 13. helmikuuta 1989) on bahamalainen pikajuoksija, joka on erikoistunut 400 metrin juoksuihin. Hänen henkilökohtainen paras aikansa on 44,77 sekuntia. Hän on 4 × 400 metrin viestin olympiavoittaja kesäolympialaisista 2012.


title: Jean Desforges

text: Jean Catherine Pickering (o.s. Desforges, 4. heinäkuuta 1929 Newham – 25. maaliskuuta 2013 Welwyn, Hertfordshire) oli brittiläinen pikajuoksija, pituushyppääjä, olympiamitalisti ja Euroopan mestari.


title: Jean Desforges

text: Pickering, tuolloin vielä sukunimeltään Desforges, kuului Ison-Britannian olympiapronssia Helsingissä 1952 ja Euroopan mestaruuden Brysselissä 1950 voittaneisiin 4×100 metrin viestijoukkueisiin. Helsingissä hän oli lisäksi 80 metrin aitajuoksussa viides. Bernissä 1954 hän saavutti Euroopan mestaruuden pituushypyssä.


title: Jean Desforges

text: Pickering kuoli sydäntautiin Welwynissä, Hertfordshiressä 25. maaliskuuta 2013, 83-vuotiaana. Hän oli kärsinyt terveysongelmista vuosia.


title: Jean Desforges

text: Pickeringin poika Shaun Pickering kilpaili kuulantyönnössä olympiatasolla.


title: Trell Kimmons

text: David ”Trell” Kimmons (s. 13. heinäkuuta 1985) on yhdysvaltalainen pikajuoksija.


title: Trell Kimmons

text: Kimmons kuului nuorten maailmanmestaruuskilpailuissa 2004 kultaa 4 × 100 metrin viestijuoksussa voittaneeseen Yhdysvaltain joukkueeseen. Joukkue juoksi tuolloin nuorten maailmanennätyksen, 38,66 sekuntia.


title: Trell Kimmons

text: Vuoden 2012 kesäolympialaisissa hän oli mukana 4 × 100 metrin viestijoukkueessa, joka sijoittui alun perin hopealle. Joukkue kuitenkin hylättiin myöhemmin Tyson Gayn dopingkäryn takia.


title: Trell Kimmons

text: Kimmons jäi kiinni dopingista Yhdysvaltain mestaruuskisoissa maaliskuussa 2106 ja määrättiin kilpailukieltoon 14. huhtikuuta lähtien. Syyskuussa 2016 hänet määrättiin kahden vuoden kilpailukieltoon.


title: Richard Burton (täsmennyssivu)

text: Richard Burton voi tarkoittaa ainakin seuraavia henkilöitä:


title: Volmar Bergh

text: Volmar Julius Herman Bergh (7. huhtikuuta 1890 Oulu – 28. kesäkuuta 1972 Helsinki) oli suomen kielen lehtori Tanskassa ja Ruotsissa. Hän oli suomen kielen ja kirjallisuuden lehtori Tukholman korkeakoulussa 1930–1940 sekä Kööpenhaminan ja Århusin yliopistoissa vuosina 1943–1949. Hän perusti Tukholmaan ja Kööpenhaminaan suomalaiset seurat. Palattuaan Suomeen Bergh oli suomen kielen lehtorina Helsingin ruotsalaisessa lyseossa 1949–1952 ja Helsingin kaksoistyttökoulussa 1952–1957.


title: Volmar Bergh

text: Bergh valmistui filosofian maisteriksi 1919. Hän kuului Helsingin Pohjola-Nordenin ja Suomi-Seuran hallituksiin.


title: Alice Prin

text: Alice Ernestine Prin eli Kiki tai Montparnassen Kiki (2. lokakuuta 1901 Châtillon-sur-Seine, Ranska – 23. maaliskuuta 1952 Pariisi, Ranska) oli ranskalainen malli, yökerholaulaja, taiteilija, näyttelijä ja muistelmakirjailija. Hänet tunnetaan myös lempinimellä Montparnassen kuningatar.


title: Alice Prin

text: Köyhään perheeseen vailla isää syntynyt Alice Prin varttui isoäitinsä kasvattamana. Hän muutti 12-vuotiaana äitinsä perässä Pariisin, jossa työskenteli aluksi muun muassa leipomossa, mutta ryhtyi pian toimimaan myös taiteilijoiden mallina.


title: Alice Prin

text: Taiteilijanimen Kiki omaksunut Prin sai nopeasti mainetta Montparnassen taiteilijapiireissä ja kohosi usean aikansa huippumaalarin suosikkimalliksi poseeraten monen muun ohella Chaim Soutinelle, Tsuguhara Foujitalle ja Moise Kislingille.


title: Alice Prin

text: Joulukuussa 1921 Kiki kohtasi Pariisissa yhdysvaltalaisen taiteilijan ja valokuvaajan Man Rayn, jonka malli ja rakastajar hänestä tuli usean vuoden ajaksi. Hän esiintyi muun muassa Man Rayn kuuluisassa surrealistisessa valokuvassa "Le violon d'Ingres" ("Ingresin viulu") sekä useissa avantgarde lyhytelokuvissa. 1920-luvun alkupuolella alkoi myös hänen uransa laulajana sekä taidemaalarina. Ensimmäisen taidenäyttelynsä Kiki piti vuonna 1927 ja paria vuotta myöhemmin hän julkaisi muistelmansa nimellä "Souvenirs".


title: Alice Prin

text: 1930-luvulla ura jatkui muun muassa kabaree-laulajana, mutta liiallinen alkoholin ja huumeiden käyttö alkoi aiheuttaa yhä suurempia ongelmia. Heinäkuussa 1939 hän julkaisi kuitenkin ensimmäiset levytyksensä ja ura jatkui myös toisen maailmansodan aikana ja jälkeen kunnes terveys petti lopulta vuonna 1952.


title: Gomelski himitšeski zavod

text: Gomelski himitšeski zavod (, ) eli Homelin kemiallinen tehdas on Valko-Venäjän kaakkoisosassa Homelin eli Gomelin kaupungissa toimiva teollisuusyritys, joka valmistaa esimerkiksi fosforipitoisia mineraalilannoitteita ja petrokemiaan pohjautuvia kemianteollisuuden tuotteita. Yritys on valtion omistama osakeyhtiö (OAO). Yhtiön palveluksessa oli vuonna 2012 keskimäärin 2 400 työntekijää. Liikevaihtonsa puolesta yhtiö lukeutui Valko-Venäjän kahdenkymmenen suurimman valtiollisen osakeyhtiön (OAO) joukkoon.


title: Gomelski himitšeski zavod

text: Homelin kemiallisen tehtaan liikevaihto oli vuonna 2012 yhteensä 3 076 miljardia ja nettotulos 299 miljardia Valko-Venäjän ruplaa. Euroiksi muunnettuna liikevaihto oli 271,3 miljoonaa ja nettotulos 26,4 miljoonaa (valuuttamuunnos Valko-Venäjän virallisin vuoden 2012 lopun kurssein).


title: Gomelski himitšeski zavod

text: Vuonna 2009 yritys vei noin puolet tuotannostaan EU-alueelle. Yhtiö tekee yhteistyötä esimerkiksi venäläisen JevroHim (EuroChem) teollisuuskonsernin kanssa.


title: Kari Salosaari

text: Kari Osmo Antero Salosaari (9. huhtikuuta 1932 Viipuri – 30. kesäkuuta 2015 Helsinki) oli suomalainen teatteriteoreetikko, dramaturgian opettaja ja teatteriohjaaja, joka toimi 1963–1974 Tampereen yliopiston Draamastudion johtajana, yleisen kirjallisuustieteen dramaturgian lehtorina vuoteen 1996 ja myöhemmin Helsingin yliopiston teatteritieteen dosenttina.


title: Kari Salosaari

text: Semiootikkona Salosaari on soveltanut teatterintutkimukseen ranskalaisen A. J. Greimasin semioottista teoriaa. Opetus- ja tutkimustyön lisäksi Salosaari näytteli myös teatterirooleissa ja Erno Paasilinnan "Kadonnut armeija" -romaaniin perustuvassa televisioelokuvassa.


title: Kari Salosaari

text: Salosaari syntyi 1932 Viipurissa. Perhe asui Karjalankannaksella, Koivistolla (nyk. Primorsk), mistä muutti Viipuriin ja sodan syttyessä Helsinkiin. Isä Yrjö Salosaari toimi Viipurin kihlakunnan kruununvoutina ja opetusministeriön hallitussihteerinä; hänen puolisonsa oli varanotaari Maire Salosaari (o.s. Pesonen).


title: Kari Salosaari

text: Valmistuttuaan 1951 ylioppilaaksi Helsingin Suomalaisesta Normaalilyseosta Salosaari opiskeli Helsingin yliopistossa pääaineenaan estetiikka ja nykyiskansain kirjallisuus, jonka laudaturtyön aiheeksi valikoitui Maurice Maeterlinck dramaatikkona. 1965 Helsingin yliopistossa hyväksytty lisensiaatintyö käsitteli antiikin myyttejä ranskalaisessa teatterissa 1919–1939 otsikolla "Sofokles ja näyttämön avantgarde".


title: Kari Salosaari

text: Vuonna 1957 Helsingissä perustettiin lyhytaikaiseksi jäänyt "Arina"-lehteä julkaissut kulttuurifilosofinen Sirkkeli-ryhmä, jonka toimintaan osallistuivat Salosaaren rinnalla muiden muassa Esko Lehesmaa, Seppo Niinivaara, Jaakko Pakkasvirta, Kari Rydman, Arvo Salo ja Reijo Wilenius. Salosaari kirjoitti myös "Ylioppilaslehteen" ja toimi "Uuden Suomen" teatterikriitikkona 1958-1961.


title: Kari Salosaari

text: Salosaaren ensimmäinen teatteriohjaus, Paul Claudelin "Vaihtajat", esitettiin Ylioppilasteatterissa (YT) 1958. Tätä seurasi lisää ohjauksia YT:lle ja Intimiteatterille, muun muassa Arthur Rimbaud’n teksteistä dramatisoitu "Rimbaudiana" YT:ssa.


title: Kari Salosaari

text: 1962 Salosaari siirtyi Tampereelle Yhteiskunnallisen korkeakoulun yhteyteen perustetun Draamastudion apulaisjohtajaksi ja seuraavana vuonna laitoksen johtoon Eugen Terttulan seuraajana. Samaan aikaan hän alkoi toimia 1960 perustetun Tampereen Ylioppilasteatterin puheenjohtajana.


title: Kari Salosaari

text: Kari Salosaari oli naimisissa kirjallisuudentutkija Elina Halttunen-Salosaaren kanssa.


title: Sigrid Fick

text: Sigrid Fick (28. maaliskuuta 1887 Helsinki, Suomi – 4. kesäkuuta 1979 Tukholma, Ruotsi) oli ruotsalainen tennispelaaja.


title: Sigrid Fick

text: Fick saavutti Tukholman kesäolympialaisissa 1912 hopeaa sekanelinpelissä ja pronssia sekasisänelinpelissä Gunnar Setterwallin kanssa. Sekanelinpelin loppuottelussa Fick ja Setterwall hävisivät Saksan Heinrich Schomburgkille ja Dora Köringille erin 4–6, 0–6. Hän kilpaili myös Antwerpenin kesäolympialaisissa 1920 sekä Pariisin kesäolympialaisissa 1924.


title: May Alix

text: May Alix (31. elokuuta 1902 Chicago, Illinois – marraskuu 1983) oli amerikkalainen kabaree- ja jazzlaulaja. Parhaiten hänet muistetaan levytyksistä, jotka hän teki Louis Armstrongin yhtyeen kanssa.


title: May Alix

text: Liza Mae Alix syntyi 1902 Chicagossa, jossa hän vietti myös nuoruutensa. Laulajana hän käytti nimeä May Alix, vaikka toisinaan hän esiintyi myös nimellä Mae Alix. Moni aikakauden jazzlaulaja käytti taiteilijanimeä, mutta Alix esiintyi omalla nimellään. Jo varhain hän pääsi sisälle kaupungin musiikkipiireihin. Teini-iässä hän esiintyi Chicagon klubeilla Jimmie Noonen yhtyeen laulusolistina. Sittemmin hän esiintyi Carroll Dickersonin orkesterin kanssa. Varhaisina vuosinaan hän työskenteli lähinnä kabareelaulajana ja vaudeville-esityksissä. Kabareeta hän esitti mm. duona Ollie Powersin kanssa.


title: May Alix

text: Jazzlaulajana May Alix teki debyyttinsä 1920-luvun puolivälissä. Marraskuussa 1926 hän pääsi levyttämään Louis Armstrongin Hot Five-yhtyeen kanssa kappaleet ”Big Butter and Egg Man” ja ”Sunset Cafe Stomp”. Näistä ensin mainitun hän lauloi duettona Armstrongin kanssa. Armstrongilla oli luja luottamus May Alixin kykyihin ja selvä näkemys, että levytyksistä tulisi menestys, vaikka Alixilla ei ollut laulajana aiempaa kokemusta jazzmusiikin esittämisestä. Sävellyksestä ”Big Butter and Egg Man” tulikin eräs Armstrongin ensimmäisistä menestyskappaleista laulajana.


title: May Alix

text: Armstrongin yhtyeen levytyksien myötä Alix saavutti mainetta jazzpiireissä. Laulaja itse ei kuitenkaan uskonut menestyvänsä jazzmusiikin alueella ja jatkoikin uraansa tasapuolisesti esittäen sekä jazzmusiikkia että kabareeta. Myös jazzkriitikot pitävät Alixin saavuttamaa mainetta ainakin osittain ansaitsemattona. Orkesterinjohtaja Jimmie Noone oli kuitenkin vakuuttunut ja pestasi Alixin orkesterinsa (Apex Club Orchestra) solistiksi 1929. Hän teki yhtyeen kanssa myös joitakin levytyksiä Vocalion -levymerkille. 1930-luvun vaihteessa Alix teki kiertueen Eurooppaan. Palattuaan takaisin Yhdysvaltoihin hän asettui New Yorkiin. Hän esiintyi siellä joitakin vuosia Connie’s Inn –nimisessä revyyssä, jota esitettiin Harlemin oopperatalossa.


title: May Alix

text: 1930-luvun jälkipuoliskolla Alix palasi takaisin Chicagoon. Hän esiintyi siellä mm. Panama Clubilla ja It Clubilla. 1940-luvulla hän esiintyi jälleen New Yorkissa. Alixin viimeinen kiinnitys oli Mimo Clubilla. Terveydelliset ongelmat alkoivat haitata hänen uraansa. Viimein hänen oli pakko lopettaa laulaminen. Hänen myöhemmät vaiheensa eivät ole tiedossa. Alix kuoli marraskuussa 1983.


title: May Alix

text: Kuuluisa jazzlaulaja Alberta Hunter käytti toisinaan taiteilijanimeä May Alix. Tämä johtui siitä, että Hunter oli Alixin hyvä ystävä ja Alix oli antanut tälle luvan käyttää nimeään.


title: Hortto Kaalo (albumi)

text: Hortto Kaalo (SLP 562) on Hortto Kaalo -yhtyeen vuonna 1971 ilmestynyt esikoisalbumi. Albumia myytiin sen ilmestymisvuonna kultalevyyn oikeuttava määrä. Albumin julkaisi Scandia.


title: Hortto Kaalo (albumi)

text: A-puoli


title: Hortto Kaalo (albumi)

text:
B-puoli
Taustayhtye


title: Si Tianfeng

text: Si Tianfeng, (s. 17. heinäkuuta 1984 Xintai, Shandong, Kiina) on kiinalainen kävelijä. Hän on edustanut Kiinaa kesäolympialaisissa 2008 ja 2012. Vuonna 2012 hän sijoittui 50 kilometrin kävelyssä alun perin kolmanneksi mutta nousi myöhemmin hopealle, kun venäläinen Sergei Kirdjapkin hylättiin . Edellisissä kisoissa hänen sijoituksensa oli 17:s.


title: Wang Zhen

text: Wang Zhen (s. 24. elokuuta 1991 Suihua, Heilongjiang) on kiinalainen kilpakävelijä, joka on erikoistunut 10 ja 20 kilometrin matkoihin. Hän on olympiavoittaja vuoden 2016 kesäolympialaisista ja pronssimitalisti vuoden 2012 kesäolympialaisista.


title: Wang Zhen

text: Wang alkoi kävellä ylimmällä tasolla vuonna 2008. Hän voitti Kiinan kansallisissa kilpailuissa nuorten 30 kilometrin kävelyn mestaruuden ajalla 2.08.46. Hän teki samana vuonna 10 kilometrin kävelyn alle 18-vuotiaiden maailmanennätyksen 40.03. Hän käveli ensimmäisen 50 kilometrin kilpailunsa vuonna 2009. 18-vuotias Wang käveli kuudenneksi ajalla 3.53.00.


title: Wang Zhen

text: Kansainvälisellä tasolla Wang kilpaili ensimmäisen kerran vuonna 2010 IAAF World Race Walking Challenge -tapahtumassa. Hän käveli 20 kilometrin kilpailussa oman ennätysaikansa 1.20.42. Hän käveli samana vuonna Pekingissä 10 kilometrin kävelyn Aasian ennätyksen ja alle 20-vuotiaiden maailmanennätyksen 37.44.


title: Wang Zhen

text: Vuoden 2011 Wang aloitti voittamalla Memorial Mario Albisetti -kilpailun ja parantamalla huhtikuussa kaksi kertaa omaa ennätystään 20 kilometrillä. Hän voitti 20 kilometrin kävelyn Dublinissa ja Lontoossa. Daegun MM-kisoissa 2011 hän oli alun perin neljäs, mutta nousi Valeri Bortšinin ja Vladimir Kanaikinin dopingtapausten vuoksi hopealle ajalla 1.20.54.


title: Wang Zhen

text: Wang teki 20 kilometrin kävelyn Aasian ennätyksen 1.17.36 voittaessaan IAAF Race Walking Challenge -sarjaan kuuluneen Taicangin kilpailun maaliskuussa 2012. Hän voitti kävelyn maailmancupissa 20 kilometrin kilpailun Saranskissa toukokuussa 2012 ajalla 1.19.13. Lontoon olympialaisissa 2012 Wang sijoittui kolmanneksi Chen Dingin voittamassa kilpailussa ajalla 1.19.25. Hän käveli syyskuussa 2012 Tianjinissa 10 000 metrin Aasian ennätyksen 38.30,38. Vuonna 2013 Wang voitti jälleen Memorial Mario Albisetti -kilpailun. Moskovan MM-kilpailuissa hänet hylättiin.


title: Wang Zhen

text: Wang voitti Aasian kisoissa Incheonissa 2014 kultaa 20 kilometrin kävelyssä ajalla 1.19.45. Hän teki 10 000 metrin kävelyn Kiinan ennätyksen 38.23,73 Genovassa helmikuussa 2015. Hän voitti IAAF Race Walking Challenge -sarjan 20 kilometrin kilpailun A Coruñassa kesäkuussa 2015. Pekingin MM-kisoissa 2015 Wang johti 20 kilometrin kävelyä pitkään, mutta oli lopulta toinen ajalla 1.19.29.


title: Wang Zhen

text: Wang voitti MM-joukkuekilpailussa 20 kilometrin kävelyn Roomassa 2016. Hän voitti olympiakultaa 20 kilometrin kävelyssä Rio de Janeirossa 2016 ajalla 1.19.14.


title: Wang Zhen

text: Lähde: IAAF


title: Timo Tuominen (yleisurheilija)

text: Timo Akilles Tuominen (s. 30. syyskuuta 1941 Lappi Tl) on suomalainen yleisurheilija.


title: Timo Tuominen (yleisurheilija)

text: Euran Raikua edustanut Tuominen voitti kaksi kymmenottelun Suomen mestaruutta vuosina 1967 ja 1968. Lisäksi hän osallistui SM-tasolla 110 sekä 400 metrin aitajuoksuihin. Kymmenottelun ennätystuloksensa 7132 Tuominen teki Kööpenhaminassa vuonna 1967.


title: Päijät-Hämeen Säästöpankki

text: Päijät-Hämeen Säästöpankki oli vuoteen 1992 saakka toiminut Suomen Säästöpankkiin yhdistetty maakunnallinen säästöpankki. 1848 perustettuna se oli Suomen toinen maaseudulle Tenholan Säästöpankin (1847) jälkeen perustettu säästöpankki ja ensimmäinen suomenkielinen maaseudulle perustettu säästöpankki.